title: Panama-skandaali

text: Lahjontaan syyllisiksi paljastettiin kolme miestä, paroni Jacques de Reinach, Léopold Arton ja Cornélius Herz. Reinach teki itsemurhan 19. marraskuuta 1892, Arton ja Herz pakenivat Englantiin. Entinen yleisten töiden ministeri Charles Baïhaut tunnusti lahjusten vastaanottamisen ja sai maaliskuussa 1893 viiden vuoden vankilatuomion, mutta muut syytetyt poliitikot jouduttiin vapauttamaan todisteiden puutteessa. Herzin liikekumppanina toimineen Georges Clemenceaun maine tahriintui pahoin ja hän vetäytyi joksikin aikaa politiikasta. De Lesseps poikineen sekä Eiffel saivat aluksi vankilatuomiot, jotka kuitenkin myöhemmin kumottiin. Skandaalin jatkotutkinta lopetettiin vuonna 1894. Se käynnistettiin uudelleen kolme vuotta myöhemmin, mutta uusi oikeusprosessi johti vain syytteiden hylkäämiseen. Vaikka useimmat Panama-skandaalin yhteydessä syytetyt poliitikot onnistuivat välttämään tuomion, tasavaltalaisten julkisuuskuva kärsi pahasti ja monet heidän vanhoista johtajistaan vetäytyivät politiikasta. Sosialistien kannatus kasvoi.


title: Panama-skandaali

text: Ranskan valtio yritti varmistaa Panaman kanavan rakennustöiden jatkamisen de Lessepsin yhtiön konkurssista huolimatta. Vuonna 1894 perustettiin uusi kanavayhtiö, Compagnie Nouvelle du Canal de Panama, ja rakennustöitä päästiin jatkamaan lähes kuuden vuoden tauon jälkeen. Pääomaa ei kuitenkaan saatu tälläkään kertaa kerättyä tarpeeksi, joten yhtiö ja keskeneräinen kanava myytiin vuonna 1904 Yhdysvaltain valtiolle, joka rakensi kanavan loppuun.


title: Juha Koponen

text: Juha Koponen (s. 27. kesäkuuta 1966 Turku) on ollut Veikkauksen toimitusjohtaja lokakuusta 2012 vuoden 2016 loppuun asti. Hänen edeltäjänsä oli Risto Nieminen.


title: Juha Koponen

text: Koponen valmistui kauppatieteiden maisteriksi Åbo Akademista 1990. Hän työskenteli johtotehtävissä eri yrityksissä Suomessa, Britanniassa ja Belgiassa 1990–2002. Koponen toimi Tamron konsernijohtajana elokuusta 2009, mitä ennen hän oli konsernin talousjohtaja ja johtoryhmän jäsen vuodesta 2002 sekä Tamro Suomen toimitusjohtaja vuodesta 2006.


title: Juha Koponen

text: Koponen on Keskuskauppakamarin valtuuskunnan jäsen (2012–), Åbo Akademin säätiön valtuuskunnan jäsen (2013–), SPR:n veripalvelun hallituksen jäsen (2014–) ja Suomen Urheilugaala ry:n puheenjohtaja (2014–).


title: Hille Korhonen

text: Hille Kristiina Korhonen (s. 1961 Lohja) on suomalainen yritysjohtaja. Hän on ollut Nokian Renkaiden toimitusjohtaja kesäkuusta 2017 lähtien. Aiemmin Korhonen oli Fiskarsin tuotanto-, hankinta- ja logistiikkajohtaja sekä johtoryhmän jäsen vuodesta 2008 ja Alkon toimitusjohtaja vuodesta 2013.


title: Hille Korhonen

text: Koulutukseltaan Korhonen on diplomi-insinööri Tampereen teknillisestä korkeakoulusta ja tekniikan lisensiaatti Teknillisestä korkeakoulusta. Hän työskenteli Outokumpu Copperilla logistiikan ja markkinoinnin kehittämistehtävissä 1993–1996, Nokialla logistiikan johtotehtävissä 1996–2003 ja Iittala-konsernin tuotanto-, hankinta- ja logistiikkajohtajana 2003–2008. Korhonen on Nokian Renkaiden hallituksen jäsen vuodesta 2006 ja istuu myös Kaupan liiton ja Ilmarisen hallituksissa. Maaliskuussa 2016 hän sai ensimmäistä kertaa Suomessa jaetun Women’s Board Awardin.


title: Hille Korhonen

text: Vuonna 2018 Hille Korhonen promovoitiin Tampereen yliopiston Kunniatohtoriksi.


title: Hille Korhonen

text: Korhonen on naimisissa DNA:n hallituksen puheenjohtaja Pertti Korhosen kanssa. Heidän uusperheessään on viisi lasta.


title: Olli Lyytikäinen, Pakeneva Hamlet

text: Olli Lyytikäinen, Pakeneva Hamlet on Salon taidemuseon julkaisema teos kuvataiteilija Olli Lyytikäisestä ja hänen tuotannostaan. Teos on julkaistu taidemuseon Veturitallissa 7. kesäkuuta – 28. syyskuuta 2014 järjestetyn näyttelyn yhteydessä. Teos sisältää kuvia Lyytikäisen teoksista sekä artikkelit:


title: Olli Lyytikäinen, Pakeneva Hamlet

text: Näyttelyssä on esillä 137 Lyytikäisen teosta ja lisäksi Elonkorjaajat-ryhmän muiden taiteilijoiden teoksia. Näyttely oli laajempana esillä alkuvuodesta Ruotsissa Skärhamnissa Nordiska Akvarellmuseetissa, joka tuotti näyttelyn.


title: Olli Lyytikäinen, Pakeneva Hamlet

text: Veikko Halmetoja kiittää Helsingin Sanomiin kirjoittamassaan artikkelissa kirjaa ja toteaa: "Salosen tekstin kaltaista arjen taidehistoriaa olisi kiinnostava lukea enemmän ja pidemminkin. Se tarjoaa mukavan tavan sukeltaa kiinnostavan taiteilijan elämään muutoinkin kuin teosten kautta."


title: Luettelo Suomen seurakuntayhtymistä

text: Tämä on luettelo Suomen evankelis-luterilaisen kirkon seurakuntayhtymistä vuoden 2017 alussa.


title: Luettelo Suomen seurakuntayhtymistä

text: Seurakuntayhtymät, joissa on sekä suomen- että ruotsinkielisiä seurakuntia tai vähintään yksi kaksikielinen seurakunta, kuuluvat sen hiippakunnan tuomiokapitulin alaisuuteen, johon enemmistö seurakuntien yhdistetystä väkiluvusta kuuluu. On olemassa yksi tapaus, jossa seurakuntien yhdistetyn väkiluvun enemmistön kieli ei ole sama kuin vastaavan kunnan asukkaiden enemmistökieli: Hangon tapauksessa seurakuntayhtymän enemmistökieli on ruotsi, vaikka kaupungilla se onkin suomi. Ruotsinkielisten kirkkoonkuuluvuusprosentti on Hangossa reilusti suomenkielisiä korkeampi. Espoon, Kauniaisten, Kirkkonummen ja Siuntion seurakuntayhtymät kuuluvat Espoon hiippakunnan alaisuuteen, Helsingin, Loviisanseudun, Porvoon, Sipoon ja Vantaan seurakuntayhtymät Helsingin hiippakunnan alaisuuteen, Kokkolan seurakuntayhtymä Oulun hiippakunnan alaisuuteen, Hangon, Kristiinankaupungin, Kruunupyyn, Maalahden, Mustasaaren, Paraisten, Pietarsaarenseudun ja Raaseporin seurakuntayhtymät Porvoon hiippakunnan alaisuuteen, Tampereen seurakuntayhtymä Tampereen hiippakunnan alaisuuteen, Turun ja Kaarinan seurakuntayhtymä Turun arkkihiippakunnan alaisuuteen ja Vaasan seurakuntayhtymä Lapuan hiippakunnan alaisuuteen. Ennen vuotta 2005 oli olemassa täydellisiä ja osittaisia yhteistalouksia, mutta vuoden 2005 lakimuutoksen myötä kaikki seurakuntayhtymät ovat yhdenmukaisia ja niitä koskevat samat perussäädökset.


title: Luettelo Suomen seurakuntayhtymistä

text: Seurakuntayhtymän nimen alla on mainittu yhtymän jäsenseurakunnat. Entisten seurakuntien kohdalla on mainittu vain ne, jotka ovat joskus olleet jäsenseurakuntina kyseisessä yhtymässä, ei sellaisia, jotka on lakkautettu kuntaliitoksen yhteydessä (kuten Jaala, Kiihtelysvaara ja Tuupovaara) tai jo ennen sitä (kuten Yli-Ii, Ylikiiminki ja Ylämaa).


title: Luettelo Suomen seurakuntayhtymistä

text: Seurakuntayhtymän nimen alla on mainittu yhtymän jäsenseurakunnat.


title: Luettelo Suomen seurakuntayhtymistä

text: Seurakuntayhtymän nimen alla on mainittu yhtymän jäsenseurakunnat yhtymän lakkautushetkellä.


title: Ikaalisten myrkytystapaus 1914

text: Ikaalisten myrkytystapaus 1914 tapahtui tammikuussa 1914 Ikaalisten Vatulan kylässä. Myrkytyksen uhreina kuoli kuusi ihmistä ja viisi sairastui vakavasti. Kymmenet saivat lisäksi lievempiä oireita.


title: Ikaalisten myrkytystapaus 1914

text: Vatulan kylän Yli-Nurmenkosken talossa pidettiin 22. tammikuuta 1914 lukukinkerit joihin otti osaa noin 40 henkilöä. Kinkerien yhteydessä tarjottiin vieraille ruokaa ja juomia. Kinkerien jälkeen suurin osa kinkerivieraista sairastui vakavasti ja kuusi heistä kuoli seuraavien päivien aikana. Aluksi luultiin että myrkytys olisi aiheutunut huonosti tinatuista kuparipannuista tarjotusta kahvista mutta laboratoriotutkimukset paljastivat että ruokiin oli sekoitettu arsenikkia. Teosta epäiltynä vangittiin aluksi kinkeritalon isäntä Frans Yli-Nurmikoski (s. 1884) ja hänen veljensä Väinö Yli-Nurmikoski (s. 1894) jotka kiistivät syyllisyytensä. Frans Yli-Nurmikoski kertoi olleensa kinkeripäivien aikaan juovuksissa eikä hän tiennyt mitään tapauksista.


title: Ikaalisten myrkytystapaus 1914

text: Kuulusteluissa selvisi että Frans Yli-Nurmikoski oli tapellut muutamia päiviä ennen kinkereitä veljiensä Nestori Yli-Nurmikosken (s. 1883) ja Väinö Yli-Nurmikosken kanssa sillä seurauksella että jälkimmäiset olivat olleet useita päiviä pois talon töistä. Todistajien mukaan Fransin ja hänen veljiensä välit olivat jo pitkään olleet riitaisat. Selvisi myös että Nestori Yli-Nurmikoski oli ostanut tammikuun alkupuolella 1914 ennen kinkereitä arsenikkia sisältävää ns. keisarinvihreää Ikaalisten kauppalasta kauppias J. E. Järvisen kauppapuodista ja Väinö Yli-Nurmikoski oli ostanut arsenikkia kauppias J. Grönmanin puodista. Frans Yli-Nurmikoski vapautettiin tämän seurauksena ja Nestori Yli-Nurmikoski vangittiin.


title: Ikaalisten myrkytystapaus 1914

text: Kihlakunnanoikeuden päätös jutussa tuli syyskuun alussa 1914. Nestori Yli-Nurmikosken todettiin lisänneen salaa arsenikkia kinkeriruokiin ja hänet tuomittiin 12 vuoden kuritushuonerangaistukseen ruokien myrkyttämisestä. Väinö Yli-Nurmikoski sai neljän vuoden tuomion avunannosta rikokseen. Veljesten tarkoituksena oli ilmeisesti vain aiheuttaa sekasortoa kinkereillä ja kostaa näin veljelleen Fransille.


title: Ikaalisten myrkytystapaus 1914

text: Nestori Yli-Nurmikoski pääsi ilmeisesti vapautumaan keväällä 1917 Venäjän maaliskuun vallankumouksen jälkeen vankilasta tai sitten hänen tuomionsa täytäntöönpano oli viivästynyt. Hän muutti pois kotoaan ja työskenteli työnjohtajana Ikaalisten Särkikosken saha- ja myllylaitoksella. Hän liittyi Ikaalisten suojeluskuntaan lokakuun lopulla 1917. Suomen sisällissodan aikana punaiset ampuivat hänet 4. maaliskuuta 1918 Vatulan kylässä. Yli-Nurmikoski haudattiin huhtikuussa 1918 Ikaalisten valkoisten sankarihautaan.


title: Haasta Hans

text: Haasta Hans oli suomalainen viihdeohjelma, joka alkoi 1. syyskuuta 2014 Jim-kanavalla. Ohjelmassa tunnetut julkisuuden henkilöt kilpailivat Michelin-tähdillä palkittua Hans Välimäkeä vastaan. Ensimmäisellä kaudella kilpailemassa olivat mm. Jethro Rostedt, Marco Bjurström ja Anni Hautala yhdessä Radio Suomipopin tiimin kanssa. Ohjelmaa juonsi Marja Hintikka. Haasta Hans sai toisen tuotantokauden, joka alkoi 24. maaliskuuta 2015 Jimillä.


title: Haasta Hans

text: Kilpailijat haastoivat Hansin kokkaamalla alku-, pää- ja jälkiruoat, joiden teeman ja raaka-aineet kilpailija itse oli päättänyt. Kilpailijan apuna oli kaksi hänen valitsemaansa henkilöä sekä henkilökohtainen valmentaja, joka sai auttaa ruoan esillelaittamisessa kahden viimeisen minuutin aikana. Henkilökohtaisina valmentajina toimivat Henri Alén, Jaakko Sorsa ja Sikke Sumari. Voittajan valitsi tuomaristo, johon kuuluivat "Top Chef Suomi" -voittaja Akseli Herlevi, "Köökistä kajahtaa" -blogin pitäjä Maija Männistö ja "Glorian Ruoka & Viini" -lehden ruoka- ja viinitoimittaja Outi Väisänen.


title: Dolphin Browser

text: Dolphin Browser on älypuhelimille tarkoitettu nettiselain, joka on saatavilla iOS -ja Android käyttöjärjestelmille. Ohjelman on kehittänyt MoboTap Inc ja ensimmäinen versio selaimesta ilmestyi vuonna 2012, jolloin se oli kehittynein HTML5 selain.Dolphin Browser on myös voittanut seuraavat palkinnot:


title: Keisarinvihreä

text: Keisarinvihreä on erittäin myrkyllinen kupariasetoarsenaatti eli kupariarseniitin ja kupariasetaatin seos, joka on väriltään hyvin kirkkaan vihreää. Ainetta on käytetty väriaineena ja hyönteismyrkkynä. Keisarinvihreällä värjättiin vaatteita, tapetteja ja jopa makeisiakin. Sitä käytettiin myös maalien väriaineena. Tapeteista vapautunut arseeni aiheutti usein myrkytysoireita kun kosteissa huonetiloissa homesieni hajotti arseenia sisältävää väriainetta, jolloin huoneilmaan haihtui arseeniyhdisteitä.


title: Keisarinvihreä

text: Keisarinvihreän käyttö kiellettiin sen myrkyllisyyden vuoksi useissa maissa jo 1920-luvulla ja lopullisesti se poistui käytöstä 1960-luvulla.


title: Keisarinvihreä

text: Keisarinvihreästä on käytetty myös nimityksiä Schweinfurter Grün, kasselinvihreä tai pariisinvihreä. Siitä johtuu mös sana myrkynvihreä.


title: Blas Pérez

text: Blas Antonio Miguel Pérez Ortega (s. 13. maaliskuuta 1981 Panamá, Panama) on panamalainen jalkapalloilija, joka edustaa Major League Soccerissa pelaavaa FC Dallasta. Pérez kuuluu myös Panaman jalkapallomaajoukkueseen. Häntä pidetään yhtenä Panaman kaikkien aikojen parhaista pelaajista.


title: Blas Pérez

text: Pérezin kasvattajaseura on Panamá Viejo. Ensimmäistä kertaa hän siirtyi ulkomaille vuonna 2002, kun hän siirtyi uruguaylaiseen Club Nacional de Footballiin. Pitkällä urallaan Pérez on edustanut viittätoista eri seuraa, joista tunnetuin on todennäköisesti espanjalainen Hércules CF, joka pelasi Pérezin jakson aikana Espanjan toiseksi korkeimmalla sarjatasolla Segunda Divisiónissa. Espanjan ja Uruguayn lisäksi Pérez on pelannut muun muassa Meksikossa, Kolumbiassa ja Arabiemiraateissa. Kolumbian liigassa Pérez voitti mestaruuden kahdesti, Deportivo Calin ja Cúcuta Deportivon riveissä. Dallasiin hän siirtyi vuonna 2012.


title: Blas Pérez

text: Panaman jalkapallomaajoukkueessa hän teki debyyttinsä vuonna 2001. Hän on edustanut Panamaa 84 maaottelussa, joissa maaleja on kertynyt 32 kappaletta. Pérez oli yksi Panaman parhaista pelaajista vuoden 2007 Gold Cupissa, jossa Panama selviytyi puolivälieriin. Pérez teki turnauksessa kolme maalia ja syötti yhden. Hänet nimettiinkin turnauksen tähtikentälliseen.


title: Blas Pérez

text: Pérez on 187 senttimetriä pitkä.


title: Yhdystie 2070

text: Yhdystie 2070 on tie, joka kulkee Eurajoelta Rauman Lappiin. Tien pituus on 13 kilometriä.


title: Yhdystie 2070

text: Tie saa alkunsa Eurajoelta eurooppatien 8 ja valtatien 8 risteyksestä. Ensin tie ohittaa Eurajoen keskustasta tulevan Tohkantien sekä Lapijoentien risteykset. Tämän jälkeen tie ohittaa Kuusimäkelän teollisuusalueen sen koillispuolelta. Sivuutuksen tehtyään tie jatkuu vajaan kilometrin, kunnes se ylittää tasoristeyksenä Rauman radan. Sitten tie jatkuu kohtalaisesti mutkittelevana noin 2,5 kilometriä, jonka jälkeen se halkoo Lutan kylän, jonka aikana se myös ohittaa Rikantilantien risteyksen. Pian tämän tehtyään se ohittaa Lutanjärven sen itäpuolelta. Tämän jälkeen tie etenee noin kilometrin kunnes se ohittaa Murtamontien risteyksen. Seuraavan kolmen kilometrin jälkeen tie ohittaa Sammallahdenmäkeen vievän Huiluntien risteyksen. Täältä tie jatkuu noin puolitoista kilometriä, jonka jälkeen se kääntyy Lapin keskustaan vievän Kirkkotien risteyksen kohdalla oikealle. Sen jälkeen tie jatkuu lähes viivasuorana vielä viimeisen vajaan puolen kilometrin verran, jonka aikana se ylittää Lapinjoen ja ohittaa Sahamäentien risteyksen ennen saapumistaan valtatien 12 risteykseen.


title: Yhdystie 2070

text: Tie kulkee eurooppatien 8 ja valtatien 8 risteyksestä Eurajoen ja Rauman kuntarajalle nimellä "Lapintie". Tästä eteenpäin koko loppumatkan ajan tie kulkee nimellä "Eurajoentie".


title: Google Hangouts

text: Google Hangouts on Googlen kehittämä pikaviestinpalvelu, jolla voi lähettää pikaviestejä ja videopuheluita. Se julkaistiin 15. toukokuuta 2013 Google+ Messengerin, Talkin ja Hangouts-videopuhelupalveluiden korvaajaksi. Palvelu on käytettävissä netin kautta sekä Chrome OS,- Android -ja iOS -sovelluksina ja Google Chrome -laajennuksena Windowsille, Mac OS:lle ja Linuxille.


title: Google Hangouts

text: Google Hangoutsilla voi lähettää pikaviestejä ja soittaa videopuheluita. Pikaviesteissä voi käyttää emojihymiöitä, kuvia ja gif-animaatioita. Lisäksi Google Hangoutsissa voi luoda myös ryhmäkeskusteluja. Videopuheluissa voi olla 2-10 osallistujaa ja ne voi striimata livenä YouTubeen Hangouts On Air -keskusteluina.


title: Denis Kudrjavtsev

text:
Denis Aleksandrovitš Kudrjavtsev (s. 13. huhtikuuta 1992 Tšeljabinsk, Venäjä) on venäläinen aitajuoksija, joka kilpailee 400 metrin aidoissa. Hänen ennätyksensä on Pekingin MM-kisoissa 2015 finaalissa juostu 48,05. Tulos on myös Venäjän ennätys.
Kudrjavtsev voitti pronssia yleisurheilun EM-kisoissa 2014 Zürichissä tuloksella 49,16. Vuosien 2014 ja 2015 Euroopan joukkuemestaruuskilpailuissa Kudrjavtsev voitti 400 metrin aidat. Hän saavutti hopeaa vuoden 2015 MM-kilpailuista uudella maansa ennätyksellä.


title: Denis Kudrjavtsev

text: Kudrjavtsevin valmentajana toimii Vladimir Širjaev.


title: Euroopan kisat

text: Euroopan kisat () ovat Euroopan parhaille urheilijoille suunnatut urheilukilpailut, jotka järjestettiin ensimmäistä kertaa vuonna 2015. Kisojen järjestämisestä vastaavat Euroopan olympiakomiteat (EOC), jotka julkistivat tiedon uuden kilpailun järjestämisestä 8. joulukuuta 2012 pitämässään yleiskokouksessa Roomassa. Ensimmäiset Euroopan kisat järjestettiin Bakussa, Azerbaidžanissa kesäkuussa 2015. Sen jälkeen kisat ovat vuorossa aina neljän vuoden välein.


title: Euroopan kisat

text: Vuoden 2019 Euroopan kisat oli tarkoitus järjestää Alankomaissa, mutta maa ilmoitti vain muutamaa päivää ennen vuoden 2015 kisoja luopuvansa kisojen järjestämisestä. Lokakuussa 2016 Valko-Venäjän presidentti Aljaksandr Lukašenka ilmoitti, että kisat järjestetään Minskissä 2019, koska se oli ainut jäljelle jäänyt ehdokas kilpailujen järjestäjäkaupungiksi.


title: Euroopan kisat

text: Bakun kisoissa 2015 kilpailtiin seuraavissa urheilulajeissa:


title: Gianmarco Tamberi

text: Gianmarco Tamberi (s. 1. kesäkuuta 1992 Civitanova Marche) on italialainen korkeushyppääjä. Tamberia valmentaa hänen isänsä Marco Tamberi, joka oli urallaan myös korkeushyppääjä ja Italian sisäratojen ennätyksen haltija.


title: Gianmarco Tamberi

text: Tallinnan alle 20-vuotiaiden EM-kisoissa 2011 Tamberi saavutti pronssia. Hän sijoittui viidenneksi Helsingin EM-kilpailuissa 2012, mutta karsiutui loppukilpailusta Lontoon olympialaisissa. Göteborgin EM-hallikilpailuissa 2013 hän oli viides ja Zürichin EM-kisoissa 2014 seitsemäs. Prahan sisäratojen EM-kilpailuissa 2015 hän sijoittui seitsemänneksi ja Pekingin MM-kilpailuissa 2015 kahdeksanneksi. Vuoden 2016 sisäratojen MM-kilpailuista hän voitti kultaa tuloksella 236. Amsterdamin EM-kilpailuissa 2016 Tamberi voitti kultaa tuloksella 232. Hän karsiutui loppukilpailusta Lontoon MM-kilpailuissa 2017.


title: Gianmarco Tamberi

text: Tamberi on voittanut Italian mestaruuden ulkoradoilla vuosina 2012, 2014 ja 2016 ja sisäradoilla 2016.


title: Gianmarco Tamberi

text: Tamberin ennätys ulkoradoilla on vuonna 2016 Monacossa hypätty 239, joka on myös Italian ennätys. Helmikuussa 2016 Tamberi hyppäsi sisäratojen Italian ennätystuloksen 238.


title: Amphion Loudspeakers

text: Amphion Loudspeakers Oy on kuopiolainen kaiutinvalmistaja, joka on tunnettu muotoilultaan pelkistetyistä ja äänestään hyviä arvioita saaneista hifikaiuttimista. Yritys perustettiin 1998 ja se työllisti alkuvuodesta 2014 puolen tusinaa kokopäiväistä työntekijää, joista monet ovat yrityksessä mukana myös omistajina. Liikevaihto vuonna 2013 oli noin 1,5 miljoonaa euroa. Vuoden 2013 tulos oli niukasti voitollinen.


title: Amphion Loudspeakers

text: Amphion toimii Kuopiossa vanhassa huoltamossa. Kaiutinten kotelot tekee kuopiolainen sopimusvalmistaja. Yrityksen valmistamat kaiuttimet ulottuvat parihinnaltaan 600 eurosta 15 000 euroon. Tuotesarjat pienimmästä suurimpaan ovat nimeltään Ion, Helium, Argon sekä kolmitiekaiutin Krypton.


title: Amphion Loudspeakers

text: Amphion pyrkii rakentamaan kaiuttimensa ääntä suuntaaviksi, jolloin ne sopivat tavalliseenkin huoneakustiikkaan. Yritys panostaa myös kaiuttimien eleettömään moderniin muotoiluun, jotta ne voisivat toimia sisustuselementteinä.


title: Amphion Loudspeakers

text: Yrityksen perustajan Anssi Hyvösen kertoman mukaan kaiuttimet ovat saaneet erinomaista palautetta muun muassa yhdysvaltalaisilta musiikkituottajilta, kuten Rick Rubinilta.


title: Bertel Laurell

text: Bertel Henrik Laurell (13. heinäkuuta 1879 Hailuoto – 19. heinäkuuta 1954 Tampere) oli suomalainen Tampereella vaikuttanut lääkäri. Laurell oli erittäin tunnettu ja jonka lääkärintoiminnasta Tampereella on jäänyt muistiin paljon kaskuja.


title: Bertel Laurell

text: Laurellin vanhemmat olivat kirkkoherra, rovasti Josef Salem Laurell ja Gustava Elisabet Snellman. Hän pääsi ylioppilaaksi 1899 Oulun lyseosta ja valmistui Helsingin yliopistosta lääketieteen kandidaatiksi 1904 ja lisensiaatiksi 1908.


title: Bertel Laurell

text: Laurell toimi Ikaalisten kunnanlääkärinä 1908–1909 ja 1911–1919. Hän oli sitten vähävaraisten lääkärinä Tampereella 1920–1943 ja juuri tältä ajalta ovat peräisin ne kaskut joissa hän on päähenkilönä.


title: Bertel Laurell

text: Bertel Laurell oli naimisissa vuodesta 1908 sairaanhoitaja Ida Rankaviidan kanssa.


title: Bertel Laurell

text: Tampereen Lääkäriseura on jakanut vuodesta 1985 lähtien ansioituneille lääkäreille Bertel Laurellin kunniapalkintoa.


title: Sports Tracker

text: Sports Tracker on suomalainen älypuhelimille tarkoitettu kuntoilusovellus, joka mittaa kuljetun reitin GPS:n avulla. Se kehitettiin alun perin Nokian puhelimille, mutta Nokian luovuttua kehitystyöstä kolme entistä nokialaista jatkoi kehitystyötä, ja nykyään Sports Tracking Technologies Ltd. vastaa sovelluksen kehittämisestä. Sovelluksen omistaa Amer Sports.


title: Sports Tracker

text: Sports Tracker mittaa harjoituksen aikana kuljetun reitin puhelimen GPS:n avulla ja muodostaa siitä nopeus -ja korkeusgraafit. Mikäli käyttäjällä on Sports Tracker -sykevyö, häneltä mitataan myös syketiedot. Harjoituksia voi myös valokuvata ja jakaa Facebookiin tai Twitteriin. Harjoituksen aikana voi myös kuunnella musiikkia, ja Sports Tracker antaa myös äänipalautetta harjoituksesta.


title: Sports Tracker

text: Suomalainen urheiluvälinekonserni Amer Sports osti Sports Trackerin toukokuussa 2015. Palvelu jatkaa edelleen samalla nimellä ilman suurempia muutoksia.


title: Game of Thrones (5. tuotantokausi)

text: Yhdysvaltalaisen televisiosarjan "Game of Thronesin" viides tuotantokausi alkoi Yhdysvalloissa HBO-kanavalla 12. huhtikuuta 2015. Sarja perustuu George R. R. Martinin fantasiakirjasarjaan "Tulen ja jään laulu". Kausi käyttää materiaalia sarjan neljännestä ja viidennestä kirjasta, "Korppien kestit" ja "Lohikäärmetanssi", mutta samalla joidenkin hahmojen tarinakaari eroaa suuresti alkuperäisestä materiaalista. Kauden tuotanto alkoi kesällä 2014 ja se koostuu kymmenestä jaksosta.


title: Game of Thrones (5. tuotantokausi)

text: "Game of Thronesin" viides tuotantokausi perustuu kirjoihin "Korppien kestit" ja "Lohikäärmetanssi". Sarjan luojat ja pääasialliset käsikirjoittajat, David Benioff ja D. B. Weiss, käsikirjoittavat kauden kymmenestä jaksosta seitsemän, kun taas Bryan Cogman käsikirjoittaa kaksi ja aiemmin apulaiskirjoittajana toiminut Dave Hill käsikirjoittaa yhden jakson. Ohjaajista vain David Nutter on työskennellyt sarjassa aiemminkin, ja uusia ohjaajia sarjassa on peräti neljä: Michael Slovis, Mark Mylod, Jeremy Podeswa ja Miguel Sapochnik, jotka ohjaavat kukin kaksi jaksoa.


title: Game of Thrones (5. tuotantokausi)

text: Kauden kuvaukset aloitettiin heinäkuussa 2014 Belfastissa. Sevillan maakunnassa, Espanjassa kuvattiin Dorneen sijoittuvat kohtaukset. Cersei Lannisterin katumuskävely kirjasta "Lohikäärmetanssi" kuvattiin Dubrovnikn Stradun-kadulla, Kroatiassa.


title: Game of Thrones (5. tuotantokausi)

text: Kauden kuvaukset päättyivät joulukuussa 2014.


title: Game of Thrones (5. tuotantokausi)

text: Juuri ennen kauden ensi-iltaa, sen neljä ensimmäistä jaksoa vuoti internetiin. Vain muutamaa päivää aikaisemmin jälkituotannosta vastuussa oleva tuottaja Greg Spence antoi haastattelun, jossa hän kertoi olevansa huolissaan mahdollisista vuodoista. HBO lähetti tuhansia varoituksia niille, jotka jakoivat vuotaneita jaksoja laittomasti.


title: Game of Thrones (5. tuotantokausi)

text: Peter Dinklage esittää Tyrion Lannisteria, joka pakenee Essosiin paettuaan vankilasta ja murhattuaan isänsä. Lena Headey näyttelee hallitsevaa kuningatarta Cersei Lannisteria ja Nikolaj Coster-Waldau hänen kaksoisveljeään ser Jaimea. Emilia Clarke esittää Meereeniin kuningatarta Daenerys Targaryenia. Michiel Huisman näyttelee hänen rakastajaansa Daario Naharista, ja Nathalie Emmanuel hänen neuvonantajaansa Missandeita. Kit Harington esittää Jon Nietosta, Yövartion miestä. John Bradley näyttelee hänen ystäväänsä Samwell Tarlya ja Hannah Murray tämän mielitiettyä Neilikkaa. Aidan Gillen näyttelee lordi Petyr Baelishia, Laakson sijaishallitsijaa. Sophie Turner esittää Sansa Starkia, joka esiintyy Baelishin sisarentyttärenä Alayne Kivenä Laaksossa. Maisie Williams näyttelee hänen siskoaan Arya Starkia, joka matkaa laivalla Braavosiin. Natalie Dormer esittää lady Margaery Tyrellia. Stephen Dillane näyttelee kuningas Stannis Baratheonia, joka löytää itsensä Muurilta Kouransa Davos Merenverron (Liam Cunningham) ja neuvonantajansa lady Melisandren (Carice van Houten) kanssa. Kristofer Hivju on Tormund Jättiläisenturma, joka on vangittuna Mustalinnassa siellä käydyn taistelun jälkeen. Gwendoline Christie esittää Brienne Tarthia, joka on saanut tehtäväkseen löytää Sansa Stark. Jerome Flynn näyttelee ser Bronnia ja Iain Glen esittää ser Jorah Mormontia.


title: Game of Thrones (5. tuotantokausi)

text: Viidennellä kaudella ensimmäistä kertaa esiintyvät hahmot paljastettiin San Diego Comic-Con 2014 -tapahtumassa. Alexander Siddig esittää Doran Martellia, Dornen hallitsijaa ja Oberynin veljeä. Toby Sebastian näyttelee hänen poikaansa prinssi Trystane Martellia ja Nell Tiger Free esittää Trystanen kihlattua prinsessa Myrcella Baratheonia. DeObia Oparei esittää Doran Martellin kaartinkapteenia Areo Hotahia. Oberyn Martellin äpärätyttäriä, hietakyitä, esittävät Keisha Castle-Hughes (Obara Hieta), Jessica Henwick (Nymeria Hieta) ja Rosabell Laurenti Sellers (Tyene Hieta). Jonathan Pryce näyttelee juuri valituksi tulluttua Kuninkaansataman uutta yliseptonia. Enzo Cilenti näyttelee yunkailaista entistä orjakauppiasta Yezzania. J. J. Murphy esittää ser Denys Mallisteria, joka kuuluu Yövartion vanhimpiin miehiin.


title: Google Play -musiikki

text: Google Play -musiikki () on Google Playn alaisuuteen kuuluva musiikin kuunteluun tarkoitettu suoratoistopalvelu. Käyttäjät voivat ladata palveluun 100 000 omaa kappaletta ilmaiseksi. Maksullisen palvelun äänenlaatu on maksimissaan 320K MP3.


title: Google Play -musiikki

text: Google tarjoaa ohjelmasta kokeiluversion, jonka jälkeen ohjelman käyttö maksaa 9,99 euroa kuukaudessa. Käyttäjät voivat ostaa kokonaisia albumeita tai yksittäisiä kappaleita suoraan toisto-ohjelmasta.


title: Google Play -musiikki

text:
Google Play -musiikki on saatavilla seuraavissa maissa:
Alankomaat, Australia, Belgia, Bolivia, Chile, Costa Rica, Espanja, Irlanti, Iso-Britannia, Italia, Itävalta, Kanada, Kolumbia, Kreikka, Liechtenstein, Luxemburg, Meksiko, Norja, Peru, Portugali, Puola, Ranska, Ruotsi, Saksa, Slovakia, Suomi, Sveitsi, Tanska, Tšekin tasavalta, Ukraina, Unkari, Uusi-Seelanti, Venäjä, Yhdysvallat


title: Zoë Akins

text: Zoë Byrd Akins (30. lokakuuta 1886 Humansville, Missouri – 29. lokakuuta 1958 Los Angeles, Kalifornia) oli yhdysvaltalainen Pulitzer-palkittu näytelmäkirjailija, kirjailija ja runoilija.


title: Zoë Akins

text: Missourin Humansvillessa syntynyt Akins kasvoi Saint Louisissa, jossa hän myös opiskeli. Hän kävi koulua myös Illinoisin Godfreyssa. Kun Akins valmistui vuonna 1903, hän alkoi kirjoittaa näytelmiä ja runoutta sekä työskennellä kriitikkona monissa sanomalehdissä. Hänen ensimmäinen merkittävä draamanäytelmänsä oli "Papa" (1914), jota esitettiin Broadwaylla lyhyen aikaa vuonna 1919. 1920-luvulla hänen Broadway-näytelmiään alettiin filmatisoimaan mykkä- ja lopulta äänielokuviksi.


title: Zoë Akins

text: Akinsin komedianäytelmä "The Greeks Had a Word for It" (1930) oli hänen ensimmäinen menestysnäytelmänsä vuosiin, ja näytelmä filmatisoitiin myöhemmin kahdesti. 1930-luvulla Akins alkoi laatia käsikirjoituksia elokuviin. 1930-luvun alussa hän teki käsikirjoitukset muun muassa elokuviin "Sarah and Son" (1930) ja "Viattomuuden kukka" (1933). Vuonna 1935 Akins voitti Pulitzer-palkinnon draamanäytelmästään "Nainen naista vastaan". Vuonna 1953 Jean Negulesco ohjasi komediaelokuvan "Kuinka miljonääri naidaan" Akinsin näytelmän "The Greeks Had a Word for It" pohjalta. Uransa lopulla Akins laati käsikirjoituksia moniin televisio-ohjelmiin. Zoë Akins oli aviossa englantilaisen puku- ja lavastesuunnittelija Hugo Rumboldin (1884–1932) kanssa. Akins kuoli 71-vuotiaana vuonna 1958.


title: Leo Ruuskanen

text: Leo Ruuskanen on taiteilijanimimerkki, jonka takana on Elonkorjaajat-taiteilijaryhmän taiteilijoita ystävineen. Ensimmäinen Ruuskasen nimellä pidetty näyttely oli 1973 Galleria Halvoissa Huveissa. Hän osallistui myös Helsingin Taiteilijaseuran näyttelyyn, Valtion taidekilpailuun ja Nuorten näyttelyyn ja osallistui Elonkorjaajien yhteisnäyttelyihin. Hänelle on luotu persoona, jonka syntymävuosi on 1946.


title: Leo Ruuskanen

text: Teokset maalattiin hyvin nopeasti Olli Lyytikäisen työhuoneella yhteisen ideoinnin pohjalta. Aloittaja loi oman näkemyksen, jota seuraavat sitten jatkoivat. 25 valmistuneesta teoksesta 21 asetettiin näytteille.


title: Leo Ruuskanen

text: Ryhmän idea oli tehdä Ruuskasen kautta sellaista taidetta, jota he eivät muuten tekisi.


title: Leo Ruuskanen

text: Taustalla ovat olleet ainakin seuraavat taiteilijat: Peter Widen, Philip von Knorring, Carl-Erik Ström, Ilkka-Juhani Takalo-Eskola, Olli Lyytikäinen, Janne Vainio, Antero Kare ja Tuomo Vartiainen.


title: Leo Ruuskanen

text: Nimimerkin töitä on esillä Salon taidemuseo Veturitallissa näyttelyssä "Olli Lyytikäinen ja Elonkorjaajat" 28. syyskuuta 2014 asti.


title: Subway Surfers

text: Subway Surfers on älypuhelimille tehty päättymätön juoksupeli.


title: Subway Surfers

text: Subway Surfersin tavoite on juosta rautatieaseman vartijaa ja hänen koiraansa karkuun junaradoilla tienaten samalla kolikoita. Käytössä on kolme junarataa ja junien katot. Peli päättyy, jos törmää johonkin tai jää kiinni vartijalle. Suurin osa Subway Surfersin hahmoista on avattavissa kolikoilla, mutta jotkin hahmot saa yhdistämällä pelin Facebookiin. Jokaisella kaupungilla on myös oma, rajoitetun ajan ostettavissa oleva hahmo. Jotkin hahmoista saa vain keräämällä kaikki "mysteryboxin" (suomeksi "mysteerilaatikko") tavarat. Pelissä on power-uppeja ja lautoja (Hoverboard), jotka suojaavat 30 sekuntia kuolemiselta, mutta hyppykepit (Power Jumper) suojaavat vain hetken kuolemiselta. Lisäksi pelissä on tehtäviä (Missions), jotka parantavat lopputulosta. Kun tehtävän kaikki kolme osaa on suoritettu, seuraavissa juoksuissa lopputulos on kaksinkertainen. Seuraavasta tehtävästä lopputulos kolminkertaistuu ja sitä seuraavasta nelinkertaistuu, kunnes lopputulos on kolmekymmenkertainen. Pelissä on myös päivittäisiä haasteita (Daily Challenge), joista saa rahaa ja muita tarvikkeita. Pelissä on awardseja, joilla voi tienata lisää avaimia. Niitä käytetään pelin jatkamiseen kuoleman tai kiinnijäämisen jälkeen. Hahmoille voi ostaa erilaisia asuja käyttämällä avaimia. Avaimet ovat harvinaisempia kuin kolikot. Subway Surfersissa on Top run, jossa kilpaillaan muita samanmaalaisia (esim. suomalaisia) vastaan. Top runista saa mitaleja. Mitaleja ovat Diamond, gold, silver -ja bronze-mitalit. Pelin voi halutessaan yhdistää Facebookiin ja kilpailla ystäviä vastaan, sekä kerätä heiltä kolikoita.


title: OnePlus

text: OnePlus () on kiinalainen älypuhelinvalmistaja, joka perustettiin 17. joulukuuta 2013. OnePlus on julkaissut kahdeksan älypuhelinta: OnePlus Onen sekä sen seuraajat OnePlus 2:n, OnePlus X:n, OnePlus 3:n, OnePlus 3T:n, OnePlus 5:n, OnePlus 5T:n, OnePlus 6:n sekä OnePlus 6T:n. Lisäksi se on tehnyt älypuhelimilleen lisälaitteita ja OxygenOS-käyttöjärjestelmän. Yhtiön päämaja sijaitsee Shenzhenissä. OnePlusin perustaja on Peter Lau ja toimitusjohtaja Liu Zuohu.


title: Eteläntytönkorento

text: Eteläntytönkorento ("Coenagrion puella") on tytönkorentoihin kuuluva sudenkorento.


title: Eteläntytönkorento

text: Eteläntytönkorento on ulkonäöltään useiden muiden tytönkorentojen kaltainen. Koiraalla on takaruumiin toisessa jaokkeessa sen takareunasta erillinen tumma U-kirjainta muistuttava kulmikas kuvio. Takaruumis on kolmannesta viidenteen jaokkeeseen enimmäkseen vaalea. Jaokkeiden sivuilla on tummat pitkittäiset viivat, jotka alkavat jaokkeiden tummista takaosista. Naaras on hyvin samankaltainen kuin keihästytönkorento ja sirotytönkorento. Eteläntytönkorentonaaras eroaa näistä kaluksen takareunan hieman aaltoilevan muodon perusteella.


title: Eteläntytönkorento

text: Eteläntytönkorennon takaruumiin pituus on 23–30 mm ja takasiiven pituus 16–24 mm.


title: Eteläntytönkorento

text: Lajia esiintyy yleisenä Keski- ja Etelä-Euroopasta Pohjois-Afrikan rannikolle ja Keski-Aasiaan sekä Siperiassa Altaille asti. Eteläntytönkorento on monissa osissa Eurooppaa yleisin Coenagrion-suvun laji. Laji on havaittu Suomessa ensimmäistä kertaa vuonna 1958, mutta se on alkanut yleistyä nopeasti 2000-luvulla. Sitä tavataan varsinkin Kaakkois-Suomessa ja pääkaupunkiseudulla. Tällä hetkellä jokseenkin harvinaisen eteläntytönkorennon yleisyys on todennäköisesti vielä kasvamassa.


title: Eteläntytönkorento

text: Eteläntytönkorento elää monenlaisilla vesillä, varsinkin seisovilla, mutta myös virtaavilla. Suomessa sitä esiintyy etenkin etelärannikolla runsaskasvustoisilla pienvesillä, kuten sorakuopissa, ojissa ja puutarhojen lampareissa.


title: Eteläntytönkorento

text: Lajin lentoaika on Suomessa touko-kesäkuun vaihteesta elokuun lopulle. Päälentoaika ajoittuu suurin piirtein kesäkuun puolivälistä heinäkuun puoliväliin.


title: Siri (Apple)

text: Siri on Applen henkilökohtainen puhetunnistukseen perustuva avustaja. Se osaa esimerkiksi kirjoittaa viestejä ja kalenterimerkintöjä ääniohjatusti, hakea tietoa Internetistä, avata sovelluksia ja muuttaa laitteen asetuksia. Applen Kartat on integroitu Siriin, joten navigointisovelluksen ääniohjaus perustuu Sirin puhemoottoriin.


title: Siri (Apple)

text: Siri on käytettävissä Applen eri tuotteissa, kuten iOS-, macOS- ja watchOS-käyttöjärjestelmissä.


title: Siri (Apple)

text: Siriä on moitittu huonosta puheentunnistuksesta. Siri oli kuitenkin Ylen vertailussa Samsungin S Voicea parempi.


title: Siri (Apple)

text: Apple julkaisi iOS 9.3 -ohjelmistopäivityksen mukana Siriin kielituen suomelle.


title: Charles Koch

text: Charles Koch (s. 1. marraskuuta 1935) on yhdysvaltalainen liikemies. Hän omistaa 42 % Koch Industries -yhtiöstä, ja on sen toimitusjohtaja ja hallituksen puheenjohtaja. Hänen veljensä David Koch omistaa yhtä suuren osan ja on yhtiön varatoimitusjohtaja. Helmikuussa 2018 hänen omaisuudekseen arvioitiin 47,7 miljardia Yhdysvaltojen dollaria. 2014 Forbesin listoilla hän oli maailman kuudenneksi rikkain mies.


title: Charles Koch

text: Charles Koch on koulutukseltaan kemianteknologian ja ydinteknologian diplomi-insinööri MIT:stä. Hän on neljästä veljeksestä toiseksi vanhin.


title: Charles Koch

text: Koch Industries on Charlesin isän Fred Kochin perustama. Isä nimitti Charlesin toimitusjohtajaksi vuonna 1967. Veljesten valtakaudella yritys on kasvanut 2600-kertaiseksi.


title: Charles Koch

text: Charles Koch otti suuren riskin vuonna 1968 ja liittoutui J. Howard Marshallin kanssa saadakseen Pine Bendin öljynjalostamon perheensä yhtiön haltuun. Kauppa onnistui ja jalostamosta tuli tärkeä osa imperiumia. Vuonna 1983 hän liittoutui jälleen Marshallin ja veljensä Davidin kanssa, ja he ostivat kaksi muuta veljestä sekä pienosakkaat ulos yrityksestä.


title: Charles Koch

text: Kochin veljekset ovat rahoittaneet näkyvästi vapaata markkinataloutta edistäviä ajatushautomoita. Charles oli toinen Cato-instituutin perustajista 1970-luvulla. Vuonna 2009 selvisi, että heidän säätiönsä on rahoittanut Teekutsuliikkeen kampanjoita. Vuonna 2011 TIME-lehti nimesi Kochin veljekset maailman sadan vaikutusvaltaisimman ihmisen joukkoon. Vuonna 2012 veljekset käyttivät kymmeniä miljoonia dollareita republikaaniehdokkaiden tukemiseen, ja Mitt Romneyn häviö Barack Obamalle oli heille paha takaisku.


title: Charles Koch

text: Charles Koch on naimisissa ja hänellä on poika ja tytär. Tytär ei osallistu yhtiön toimintaan, mutta pojasta ollaan kasvattamassa aktiivista johtajaa Koch Industriesille.


title: The Walking Dead: Survival Instinct

text: The Walking Dead: Survival Instinct on Terminal Realityn kehittämä ja Activisionin julkaisema ensimmäisen persoonan ammuntapeli, joka julkaistiin vuonna 2013 Microsoft Windowsille, PlayStation 3:lle, Xbox 360:lle ja Wii U:lle. Peli perustuu televisiosarjaan "The Walking Dead".


title: The Walking Dead: Survival Instinct

text: Pelissä pelaaja ohjaa Daryl Dixonia, jonka pitää yhdessä veljensä Merlen kanssa selviytyä zombeilta. Pelaaja voi kentissä liikkuessaan joko taistella niitä vastaan tai yrittää hiipiä niiden ohi. Pelin edetessä pelaaja kohtaa toisia selviytyjiä, joita voi auttaa tai jättää. Pelissä on käytössä rajoitettu määrä polttoainetta, ammuksia ja ruokaa. Polttoaineen loppuessa ajoneuvoista pitää teidenvarsilta etsiä uutta.


title: The Walking Dead: Survival Instinct

text: Peli on saanut erittäin negatiivisen vastaanoton. IGN antoi pelille arvosanaksi 4.5/10, Game Informer 5/10, GameSpot 4/10 ja Giant Bomb yhden tähden viidestä. Suomessa Miikka Lehtonen totesi Dome.fi-sivustolla pelin olevan "yksinkertaisesti täyttä sontaa" ja antoi arvosanaksi yhden tähden viidestä. Pelaajalehti antoi pelille arvosanaksi 3/10. Petter Hegevall antoi Gamereactorin sivuilla pelille arvosanaksi 2/10 ja totesi pelin olevan "vuoden kamalin julkaisu ja todellinen loukkaus viihdyttävälle televisiosarjalle".


title: Barèges

text: Barèges on kunta Lounais-Ranskassa Hautes-Pyrénées'n departementissa Midi-Pyrénées'n alueella. Kunta on korkeimmalla Ranskassa sijaitseva kylpyläkaupunki. Kylpylällä on vuosisataiset perinteen. Vuonna 1675 kylpylässä vieraillut Madame de Maintenon lisäsi kylpylän tunnettavuutta. Vuosina 1861 - 1864 Napoleon III rakennutti nykyiset kylpylärakennukset.


title: Google Keep

text: Google Keep on Googlen kehittämä muistiinpanosovellus, jota voi käyttää internetissä, Android-sovelluksella tai Google Chrome -laajennuksen kautta.


title: Google Keep

text: Google Keepissä voi luoda kahdeksan värisiä muistilappuja, joissa voi olla tekstiä, kuvia ja muistutus. Englanninkielisessä versiossa on myös haku, joka etsii tekstiä kuvista. Kun muistiinpano on valmis, sen voi siirtää arkistoon. Muistiinpanot synkronoituvat automaattisesti Googlen palvelimille. Puhelimilla, joissa on Android 4.0 tai uudempi, voi lisätä äänimuistiinpanoja.


title: Johorensalmi

text: Johorensalmi on salmi ja tärkeä vesiväylä Malakan niemimaan eteläkärjessä. Salmi muodostaa Malesian ja Singaporen valtioiden rajan. Salmen pohjoispuolella on Malesian Johorin osavaltio ja eteläpuolella on Singaporen saari.


title: Johorensalmi

text: Salmen poikki on kaksi tieyhteyttä: vuonna 1924 valmistunut Johorin–Singaporen pengertie ja vuonna 1998 valmistunut silta.


title: David Koch

text: David H. Koch (s. 3. toukokuuta 1940) on yhdysvaltalainen liikemies. Hän omistaa 42 % Koch Industries -yhtiöstä, ja on sen varatoimitusjohtaja. Hänen veljensä Charles Koch omistaa yhtä suuren osan ja on yhtiön toimitusjohtaja ja hallituksen puheenjohtaja. Vuonna 2013 hänen omaisuudekseen arvioitiin 41,1 miljardia Yhdysvaltojen dollaria. Forbesin listoilla hän oli maailman kuudenneksi rikkain mies.


title: David Koch

text: Koch Industries on Davidin isän Fred Kochin perustama. Veljesten valtakaudella yritys on kasvanut 2600-kertaiseksi.


title: David Koch

text: David Koch oli Libertaaripuolueen varapresidenttiehdokas vuonna 1980. Hänen vaaliteemojaan olivat vapaa abortti, homoseksuaalisuuden, huumeiden ja prostituution laillistaminen. Hän moitti republikaanien tähtiehdokasta Ronald Reagania tekopyhäksi, jonka linja ei poikennut riittävästi demokraattien Jimmy Carterista. Olemalla itse varapresidenttiehdokas Koch saattoi vapaasti tukea puoluetta ja sen presidenttiehdokas Ed Clarkia. Hän käytti vaalikampanjaan 2,1 miljoonaa dollaria.


title: David Koch

text: Kochin veljekset ovat rahoittaneet näkyvästi vapaata markkinataloutta edistäviä ajatushautomoita. Vuonna 2009 selvisi, että heidän säätiönsä on rahoittanut Teekutsuliikkeen kampanjoita. Vuonna 2011 TIME-lehti nimesi Kochin veljekset maailman sadan vaikutusvaltaisimman ihmisen joukkoon. Vuonna 2012 veljekset käyttivät kymmeniä miljoonia dollareita republikaaniehdokkaiden tukemiseen, ja Mitt Romneyn häviö Barack Obamalle oli heille paha takaisku.


title: David Koch

text: David on veljeksistä suorapuheisempi. Hän asuu New Yorkissa ja käyttää paljon aikaansa politiikkaan ja hyväntekeväisyyteen. Hän on ilmoittanut jatkavansa taistelua niin kauan kuin hengittää, ja pyrkivänsä vaikuttamaan vuoden 2016 vaalien tulokseen.


title: David Koch

text: Yksi David Kochin tavoitteista on löytää syöpään parannuskeino. Hän on lahjoittanut tähän tarkoitukseen 215 miljoonaa dollaria, joista sata miljoonaa käytettiin tutkimuskeskusken perustamiseen MIT:hen. Koch itse on sairastanut eturauhassyövän.


title: David Koch

text: Vuonna 2012 Greenpeace uutisoi, että Kochin veljekset olivat sen laskelmien mukaan käyttäneet 67 miljoonaa dollaria ilmastonmuutos-denialistien rahoittamiseen vuodesta 1997 alkaen.


title: David Koch

text: David Koch on naimisissa Julia Kochin (o.s. Flesher) kanssa ja heillä on kolme lasta.


title: Luettelo Yhdysvaltain presidenttien ulkomaanmatkoista (1900–1920-luvut)

text: Luettelo Yhdysvaltain presidenttien ulkomaanmatkoista 1900–1920 sisältää ulkomaanmatkat presidentti Theodore Rooseveltistä presidentti Herbert Hooveriin. Matkat ovat aikajärjestyksessä.


text: Tämä luettelo on osa artikkelikokonaisuutta, joka on sivulla Luettelo Yhdysvaltain presidenttien ulkomaanmatkoista. Sivulla ovat linkit Yhdysvaltain presidenttien muilla vuosikymmenillä tekemiin ulkomaanmatkoihin.


text: Theodore Roosevelt oli ensimmäinen Yhdysvaltain presidentti, joka teki presidenttikaudellaan ulkomaanmatkan.


text: William Howard Taft teki presidenttikaudellaan kaksi ulkomaanmatkaa.


text: Woodrow Wilson teki presidenttikaudellaan kymmenen ulkomaanmatkaa.


text: Warren G. Harding teki presidenttikaudellaan kolme ulkomaanmatkaa.


text: Calvin Coolidge teki presidenttikaudellaan yhden ulkomaanmatkan.


text: Herbert Hoover teki presidenttikaudellaan kymmenen ulkomaanmatkaa.


title: Luettelo Yhdysvaltain presidenttien ulkomaanmatkoista (1930–1940-luvut)

text: Tämä on kronologinen luettelo Yhdysvaltain presidenttien ulkomaanmatkoista vuosina 1930–1949. Tässä artikkelissa on luettelo Yhdysvaltain presidenttien ulkomaanmatkoista Franklin D. Rooseveltistä Harry S. Trumaniin.


text: Luettelo on osa isompaa artikkelikokonaisuutta, joka on sivulla Luettelo Yhdysvaltain presidenttien ulkomaanmatkoista. Sivulla ovat linkit Yhdysvaltain presidenttien muilla vuosikymmenillä tekemiin ulkomaanmatkoihin.


text:
Franklin D. Roosevelt teki presidenttikaudellaan 52 ulkomaanmatkaa.
Harry S. Truman teki presidenttikaudellaan kuusi ulkomaanmatkaa.


title: Luz-Saint-Sauveur

text: Luz-Saint-Sauveur on kunta Lounais-Ranskassa Hautes-Pyrénées'n departementissa Midi-Pyrénées'n alueella. Se on kylpyläkaupunki, ja siellä sijaitsee laskettelukeskus Luz-Ardiden. Kunnan nähtävyyksiä on korkealla vuorenlla olevan linnan ("Château Sainte-Marie") rauniot sekä Napoleon III:n rakennuttama monumentaalinen silta.


title: Luettelo Yhdysvaltain presidenttien ulkomaanmatkoista (2010–nykyaika)

text: Tämä on luettelo Yhdysvaltain presidenttien ulkomaanmatkoista 2010 - nykyaika. Tässä artikkelissa on luettelo Yhdysvaltain presidenttien ulkomaanmatkoista Barack Obamasta alkaen hänen virkakautensa loppuun vuoteen 2017.


text: Luettelo on osa artikkelikokonaisuutta, joka on sivulla Luettelo Yhdysvaltain presidenttien ulkomaanmatkoista. Sivulla ovat linkit Yhdysvaltain presidenttien muilla vuosikymmenillä tekemiin ulkomaanmatkoihin. Luettelo on kronologinen eli vuodesta 2010 nykyhetkeen.


text: Barack Obama teki presidenttikaudellaan 52 ulkomaanmatkaa.


title: Kioski (levy-yhtiö)

text: Kioski on valokuvataiteilija Aki Roukalan perustama suomalainen levy-yhtiö. Sen tunnetuin artisti on Mirel Wagner, jonka albumi "When the Cellar Children See the Light of Day" nousi Suomen virallisen albumilistan ykköseksi elokuussa 2014. Helsinkiläinen progressiivista rockia soittava Kuha. on ollut Kioskin artisti vuodesta 2007.


title: Kouvola (täsmennyssivu)

text: Kouvola voi tarkoittaa seuraavia asioita Suomessa:


title: Mohyliv-Podilskyi

text: Mohyliv-Podilskyi () on kaupunki Vinnytsjan alueella Ukrainassa, Ukrainan ja Moldovan rajajokena toimivan Dnestrin koillisrannalla.


title: Mohyliv-Podilskyi

text: Kaupunki on Mohyliv-Podilskyin piirin (34 106 as.) keskus, mutta myös erillisen kaupunkipiirinsä keskus. Kaupungin asukasluvuksi arvioitiin 32 056 (vuonna 2013).


title: Mohyliv-Podilskyi

text: Kaupungissa on rautatieasema; kaupungin kautta on rautatieyhteys etelään Moldovan puolelle.


title: Cookinsaarten dollari

text: Cookinsaarten dollari on Cookinsaarilla käytössä oleva rahayksikkö. Se jakaantuu 100 senttiin, vaikka joissain 50 sentin kolikoissa on merkintä 50 tene. Myös Uuden-Seelannin dollaria käytetään.


title: Kiribatin dollari

text: Kiribatin dollari on Kiribatin rahayksikkö. Se jakaantuu 100 senttiin. Kiribatin dollarin arvo on sidoksissa Australian dollariin. Se on ollut käytössä vuodesta 1979.


title: Tuvalun dollari

text: Tuvalun dollari on Tuvalun rahayksikkö. Se jakaantuu 100 senttiin. Vuosina 1966–1976 Tuvalun rahayksikkönä käytettiin Australian dollaria jonka jälkeen rinnalle otettiin Tuvalun dollari.


title: HMS Hector (1862)

text: HMS Hector oli Britannian kuninkaallisen laivaston vuonna 1862 vesillelaskettu Hector-luokan panssarifregatti. Vuonna 1864 valmistunut alus myytiin romutettavaksi vuonna 1905.


title: HMS Hector (1862)

text: Isaac Wattsin suunnittelema alus tilattiin 25. tammikuuta 1861 Govanista Robert Napierilta ja sen köli laskettiin 8. maaliskuuta 1861. Alus laskettiin vesille 26. syyskuuta 1862 ja se valmistui tammikuussa 1864. Alus otettiin palvelukseen 22. helmikuuta. Aluksen valmistuskustannukset olivat 294 000 puntaa.


title: HMS Hector (1862)

text: Alus liitettiin Kanaalin laivastoon, jossa se palveli aina palveluksesta poistoonsa saakka vuonna 1867. Alus siirrettiin telakalle, jossa se huollettiin ja aseistettiin uudelleen. Vuodesta 1868 alkaen aina vuoteen 1886 saakka alus kuului eteläiseen reservilaivastoon, jona aikana sen ainoa huomioitava palvelustehtävä oli valmiudennosto kesäkuusta elokuuhun 1878 varauduttaessa mahdolliseen sotaan Venäjää vastaan.


title: HMS Hector (1862)

text: Alus poistettiin palveluksesta vuonna 1886 Portsmouthissa, jonka jälkeen se makasi ankkurissa aina vuoteen 1900, jolloin se siirrettiin varastolaivaksi laivaston torpedokouluun "HMS Vernoniin". Alus oli ensimmäinen lennättimellä varustettu brittiläinen sotalaiva, kun sillä tehtiin kokeita laitteiston käytöstä. Alus myytiin romutettavaksi 1905.


title: FS Jean Bart (1889)

text: Jean Bart oli Ranskan laivaston vuonna 1889 vesillelaskettu Alger-luokan panssarikansiristeilijä.


title: FS Jean Bart (1889)

text: Alus tilattiin 18. syyskuuta 1886 Rochefortin telakalta ja sen köli laskettiin syyskuussa 1887. Alus laskettiin vesille marraskuussa 1889 ja se otettiin palvelukseen vuonna 1891.


title: FS Jean Bart (1889)

text: Alus osallistui Kolumbian maailmannäyttelyn laivastokatselmukseen vuonna 1893. Alus luokiteltiin uudelleen toisen luokan risteilijäksi vuonna 1897 ja se lähetettiin Kauko-Itään. Alus palasi vuonna 1902 Lorientiin, jossa se siirrettiin reserviin.


title: FS Jean Bart (1889)

text: Alus palautettiin palvelukseen vuonna 1906 ja se lähetettiin Karibialle. Alus tuhoutui ajettuaan karille 11. helmikuuta 1907 Ras Nouadhiboussa.


title: FS Dupuy de Lôme (1890)

text: Dupuy de Lôme oli Ranskan laivaston panssariristeilijä. Alusta pidetään maailman ensimmäisenä kauppamerenkulun häirintään suunniteltuna panssariristeilijänä.


title: FS Dupuy de Lôme (1890)

text: Alus tilattiin Brestin telakalta ja sen köli laskettiin 4. heinäkuuta 1888. Alus laskettiin vesille 27. lokakuuta 1890. Alus varustettiin Brestissä, minkä jälkeen se aloitti koeajot 1. huhtikuuta 1892 päällikkönään Capitaine de vaisseau Le Boergne de Kerambosquet.


title: FS Dupuy de Lôme (1890)

text: Koeajoissa 20. kesäkuuta aluksen kattilan putkisto halkesi aiheuttaen vedon estymisen ja höyryn karkaamisen, jolloin kuusitoista miestä loukkaantui. Tapauksen seurauksena valmistaja velvoitettiin tekemään muutoksia keskimmäisten kattiloiden asennukseen sekä asentamaan turvaventtiilit. Muutos aiheutti lähes vuoden viiveen aluksen valmistumiseen.


title: FS Dupuy de Lôme (1890)

text: Koeajoissa todettiin kattiloiden kyvyttömyys ja koneiston tehottomuus tuottaa vaadittava kierrosnopeus ennen potkureiden aiheuttaman värinän alkamista. Ongelmaa pyrittiin korjaamaan muuttamalla potkurin lapojen kulmaa ja halkaisijaa. Lopulta aivan uusien potkureiden käyttöönotolla saatiin pientä parannusta aikaiseksi. 10. lokakuuta 1893 saatiin tuotettua 10 180 CV:tä 24 tunnin testissä.


title: FS Dupuy de Lôme (1890)

text: Alus otettiin palvelukseen 15. toukokuuta 1895.


title: FS Dupuy de Lôme (1890)

text: Alus liitettiin palvelukseen otettaessa Brestiin sijoitettuun Ranskan pohjoiseen laivueeseen. Se teki lukuisia laivastovierailuita ennen vuonna 1902 alkanutta modernisointia. Työn valmistuttua 1906 alus todettiin vanhentuneeksi ja se sijoitettiin reserviin, jona aikana se oli kerran palveluksessa Marokossa.


title: FS Dupuy de Lôme (1890)

text: Alus myytiin 1912 Perun laivastolle, joka jätti kaksi viimeistä maksuerää suorittamatta. Alus pysyi ensimmäisen maailmansodan Brestissä. Ranska lunasti aluksen takaisin vuonna 1917 pitäen jo maksetut varat. Alus myytiin Belgiaan vuonna 1918 ja se muutettiin rahtialukseksi nimellä "Péruvier". Neitsytmatkalla vuonna 1920 aluksen koneet hajosivat ja osa sen hiililastista syttyi tuleen. Alus todettiin kannattamattomaksi korjata ja se hinattiin Antwerpeniin, jossa se romutettiin 1923.


title: Casimir Pulaski

text: Casimir Pulaski (6. maaliskuuta 1745 – 11. lokakuuta 1779) oli yhdistyneen Puolan kuningaskunnan ja Liettuan suuriruhtinaskunnan aatelistoon kuulunut kreivi ja maineikas sotapäällikkö. Hän saavutti menestystä taisteluissa kotimaassaan ja tuli myöhemmin tunnetuksi myös Pohjois-Amerikassa, kun hän osallistui Yhdysvaltain vapaussotaan. Pulaski kuoli vuonna 1779 nykyisen Georgian osavaltion alueella käydyssä taistelussa saamiinsa vammoihin 34-vuotiaana. Hänet tunnetaan ”Amerikan ratsuväen isänä”.


title: Casimir Pulaski

text: Casimir Pulaski syntyi maaliskuussa 1745 Pulaskin perheen kartanossa Varsovassa. Hän oli Marianna Zielinskan ja Józef Pulaskin vanhin poika. Casimirilla oli kaksi nuorempaa veljeä ja seitsemän siskoa. Perheen isä Józef, joka toimi lakimiehenä Varsovan kruunun tuomioistuimessa, oli ollut nuorena merkittävä patriootti taisteluissa Venäjän keisarikuntaa, Preussin kuningaskuntaa ja Itävaltaa vastaan. Niin Casimir kuin hänen veljensäkin seurasivat isää sotilaina.


title: Casimir Pulaski

text: Pulaski oli vuonna 1767 torjumassa isänsä tavoin Venäjän keisarikunnan sotajoukkojen tunkeutumista Puolan maaperälle. Vuotta myöhemmin solmittiin Puolan ja Venäjän välinen sopimus, jolla taattiin Puolan koskemattomuus, uskonnonvapaus, vaalikuninkuus ja valtiopäiväjärjestys. Podolian ja Volynian aatelisto vastusti sopimusta ja nousi kapinaan Venäjää vastaan. Kapinalliset perustivat Barin konfederaation, johon myös nuori Pulaski kuului. Ranska tuki kapinallisia, ja kun Venäjä kävi sotaa Osmanien valtakuntaa vastaan, Barin konfederaatio valtasi itselleen laajoja alueita.


title: Casimir Pulaski

text: Vuosina 1770-1771 käydyn Częstochowan puolustustaistelun jälkeen Pulaskin maine levisi ympäri Eurooppaa. Kun Preussi ja Itävälta liittoutuivat Venäjän kanssa Puolaa vastaan, Pulaski pakeni Puolasta. Hän oleskeli jonkin aikaa Turkissa ja matkusti sitten Pariisiin, missä tapasi Benjamin Franklinin syksyllä 1775. Franklin tunsi Pulaskin maineen ja suostutteli hänet liittymään Yhdysvaltain vapaussotaan Britanniaa vastaan.


title: Casimir Pulaski

text: Pulaski lähti laivamatkalle Nantesista Ranskasta kesäkuussa 1777 ja saapui Massachusettsin Marbleheadiin heinäkuun lopulla. Pulaski ei osannut englantia ja joutui turvautumaan murteelliseen ranskaansa, jonka oli oppinut nuorena ranskalaisilta aatelismiehiltä. Bostonissa Pulaski tutki lähemmin kasarmeja ja sotaväkeä. Hän oli tyytyväinen tykistön moitteettomaan järjestykseen, mutta ihmetteli sotilaitten harjoittelemattomuutta ja upseerien kokemattomuutta. Hän oli huolissaan erityisesti amerikkalaisten kehittymättömästä sotataktiikasta, joka tuli esille kenraali Arthur St. Clairin jättäessä Ticonderogan linnoituksen tykkeineen brittisotilaille ilman vähäisintäkään vastarintaa.


title: Casimir Pulaski

text: Elokuussa 1777 Pulaski lähetti siirtokuntien armeijan ylikomentajalle George Washingtonille suosituskirjeen, jonka Benjamin Franklin oli kirjoittanut toukokuussa. Kirjeessä kerrottiin Pulaskin maineesta ja hänen taisteluistaan Puolassa. Washington vakuuttui Pulaskin kyvyistä ja kiinnostui hänen esittämästään ideasta käyttää taisteluissa ratsuväkeä.


title: Casimir Pulaski

text: Pulaskin ensimmäinen sotilaallinen näyttö Yhdysvaltain vapaussodassa tapahtui syksyllä 1777 Brandywinen taistelussa, jossa brittiläisen kenraali William Howen joukot hyökkäsivät Washingtonin johtaman armeijan kimppuun Baltimoren ja Philadelphian välillä. Kun siirtokuntien armeija aloitti perääntymisen, Pulaski pyysi Washingtonilta luvan käydä vastahyökkäykseen 30 ratsumiehen henkivartijakaartin kanssa. Vastahyökkäyksessä Pulaskin rohkeus ja tarkka arviointikyky pääsivät esille. Hän esti brittejä sulkemasta pakoreittiä, pidätteli vihollisen etenemistä ja helpotti näin ratkaisevasti Washingtonin joukkojen vetäytymistä. Taistelun jälkeen Washington ylisti Pulaskin tietämystä ja taitoa ratsain tapahtuvassa sodankäynnissä.


title: Casimir Pulaski

text: Neljä päivää taistelun jälkeen toinen mannermaakongressi ylensi Pulaskin prikaatinkenraaliksi, ja hänestä tehtiin ensimmäinen ”hevoskomentaja”. Kongressi ja siirtokuntien armeija totesivat ratsuväen tarpeelliseksi ja perustivat neljä ratsuväkirykmenttiä. Pulaski opetti, miten aseistetut ratsumiehet olivat sodankäynnin kannalta paljon tehokkaampia kuin jalkaisin liikkuvat sotilaat. Brandywinen taistelu toi hänelle runsaasti mainetta.


title: Casimir Pulaski

text: Keväällä 1778 Pulaski sai kongressilta luvan oman itsenäisen ratsuväen kokoamiseen. Joukko tunnettiin Pulaskin legioonana, joka muodostui pääasiassa brittien joukoista loikanneista saksalaisista. Legioonaan kuului alun perin 266 miestä. Pulaski ei onnistunut nostamaan legioonaansa armeijan eliittijoukoksi, vaikka teki sen eteen paljon töitä. Lokakuussa 1778 brittien joukot iskivät Pulaskin legioonan kimppuun New Jerseyn rannikolla ja surmasivat 50 sotilasta Little Egg Harborin verilöylyssä.


title: Casimir Pulaski

text: Epäonnistuneen taistelun jälkeen legioona sijoitettiin rauhalliselle sotavyöhykkeelle Delawarejoen yläjuoksulle. Varuskuntapalvelu romahdutti Pulaskin haaveet kunniakkaista sotavoitoista. Hän kinasteli jatkuvasti tilanteestaan esimiestensä kanssa ja oli valmis palaamaan kotimaahansa, kun hänelle ei annettu mahdollisuutta taistella. Sodan painopisteen siirtyessä kohti etelää Pulaski sai kuitenkin tilaisuuden osoittaa legioonansa kyvyt. Hänet määrättiin matkustamaan Etelä-Carolinaan helmikuussa 1779.


title: Casimir Pulaski

text: Pulaskin vahvistettu legioona, jossa oli yli 300 ratsu- ja jalkaväen sotilasta, pysähtyi matkan aikana neljäksi päiväksi Salemiin Pohjois-Carolinassa. Pysähdys osoittautui kohtalokkaaksi, sillä legioonalaisten mukana kulki isorokkovirus. Kun Pulaski saapui Charlestoniin toukokuussa 1779, kaupunki oli pahassa pulassa ja britit yrittivät vallata sen. Pulaskin legioona saapui sopivalla hetkellä ja auttoi brittijoukkojen torjumisessa.


title: Casimir Pulaski

text: Puolustusvoitto antoi amerikkalaisille riittävästi lisäaikaa vahvistaa kaupungin puolustusta. Taistelussa menestyksestä huolimatta Pulaskin legioona näyttäytyi siirtokunnan armeijalle seuraavan kerran vasta heinäkuussa 1779, jolloin lähes puolet legioonalaisista katsottiin olevan ”palvelukseen kelpaamattomia”. Monet olivat haavoittuneet tai sairastuneet isorokkoon ja muihin tauteihin, ja osa oli joutunut brittien sotavangiksi.


title: Casimir Pulaski

text: Loppukesästä Charlestoniin saapui amerikkalainen kenraalimajuri Benjamin Lincoln mukanaan ranskalaisia sotilaita, jotka olivat valmiit osallistumaan englantilaisten miehittämän Savannahin kaupungin piiritykseen. Pulaski sai komentoonsa kaikki amerikkalaiset ja ranskalaiset ratsuväen yksiköt ja johti niitä Savannahissa syksyllä 1779. Muonavarojen ehtyessä Lincoln otti suuren riskin ja määräsi joukot hyökkäämään brittien linjoja vastaan. Lincolnin armeijan etujoukkoja piirityksessä komentanut Pulaski sai 9. lokakuuta raehaulipanoksen oikeaan reiteensä. Joidenkin lähteiden mukaan hän kuoli kaksi päivää myöhemmin brigantiini "Waspilla" ja hänet haudattiin mereen. Tämä tieto on kuitenkin osoittautunut vääräksi, sillä haavoittunut Pulaski kuljetettiin Savannahin lähettyvillä sijaitsevalle Greenwichin plantaasille, jossa hän menehtyi. Plantaasin mustat orjat kaivoivat Pulaskille haudan puutarhaan lähelle nykyistä Wilmingtonjokea.


title: Casimir Pulaski

text: Pulaski oli pienikokoinen, noin 160 senttiä pitkä ja hoikkarakenteinen. Hän oli erinomainen ratsastaja ja miekankäyttäjä. Monet tarinat kertovat Pulaskin riitaisasta ja ylimielisestä luonteesta. Hän totteli ainoastaan Washingtonia ja piti kaikkia muita itseään alempiarvoisina. Hän ei koskaan ymmärtänyt amerikkalaisten tavoittelemaa demokratiaa, vaan katsoi aatelisen syntyperänsä antavan etuoikeuksia myös Puolan ulkopuolella. Siitä huolimatta Pulaski taisteli urheasti vapaussodassa ja menetti henkensä vieraan maan puolesta.


title: Casimir Pulaski

text: Vaikka Pulaski ei ehtinyt toteuttaa loppuun ideaansa ratsuväen kouluttamisesta ja käyttämisestä armeijan yksikkönä, amerikkalaiset omaksuivat lopulta hänen ajatuksensa ja häntä alettiin nimittää kuolemansa jälkeen ”Amerikan ratsuväen isäksi”. Yhdysvaltain ratsuväki otti Puolan punavalkoiset värit kolmikulmaiseen lippuunsa.


title: Casimir Pulaski

text: Lokakuussa 1779 Pulaskin surmannut raehaulipanos poistettiin hänen ruumiistaan ja lahjoitettiin myöhemmin Georgian historialliselle yhdistykselle. Panos kiinnitettiin hopeiseen kynttilänjalkaan ja asetettiin näytteille Georgian historiallisen yhdistyksen museoon, jossa se on edelleen näytteillä.


title: Casimir Pulaski

text: Vuonna 1852 iäkäs nainen, joka oli huolehtinut Pulaskin haudasta pikkutytöstä lähtien, paljasti haudan sijainnin Greenwichin plantaasilla Georgiassa. Puolalaisen jäännökset kaivettiin esille tutkimusta ja uudelleen internointia varten. Luut kuljetettiin Savannahin lääketieteelliseen yliopistoon ja säilöttiin sinne kahdeksaksi kuukaudeksi, kunnes lahjoitusten kerääjät olivat saaneet riittävästi rahaa Pulaskin muistomerkkiä varten. Teko oli Savannahin kunnianosoitus Yhdysvaltain vapaussodan puolalaiselle sankarille. Lääketieteelliset tutkimukset lujittivat olettamuksen, että luut olivat Pulaskin. Puolalaisen jäännökset asetettiin metalliarkkuun, joka laskettiin Savannah Squarelle pystytetyn monumentin alapuolelle rakennettuun tiiliholviin lokakuussa 1853.


title: Casimir Pulaski

text: Vuonna 1910 Freedom Plazan aukiolla Washingtonissa paljastettiin Pulaskia esittävä pronssinen ratsastajapatsas, jonka suunnittelivat kuvanveistäjä Kazimierz Chodzinski ja arkkitehti Albert R. Ross. Yhdysvalloissa vietetään vuosittaista Casimir Pulaskin muistopäivää marraskuussa muualla paitsi Illinoisin osavaltiossa, missä Pulaskin päivää vietetään maaliskuussa hänen syntymänsä kunniaksi.


title: Mikan runoja ja muistiinpanoja 1925–1978

text: Mikan runoja ja muistiinpanoja 1928-1978 on kirjailija Mika Waltarin postuumisti vuonna 1979 julkaistu runokokoelma, jonka on julkaissut WSOY ja toimittanut Ritva Haavikko. Teos sisältää valittuja runoja Waltarin aiemmin julkaistuista runokokoelmista, teoksista "Neljä päivänlaskua", "Lähdin Istanbuliin", "Vallaton Waltari", Tulenkantajien yhteisjulkaisuista ja useista lehdistä. Lisäksi mukaan on otettu kirjailijan tyttären Satu Waltarin luovuttamia aiemmin julkaisemattomia runoja ja perhepiirin runoja. Runot on järjestetty osastoittain.


title: Christelle Daunay

text: Christelle Daunay (s. 5. joulukuuta 1974) on ranskalainen kestävyysjuoksija. Daunay voitti Zürichin EM-kilpailuissa 2014 naisten maratonin EM-kultaa ajalla 2.25.14.


title: Niuen dollari

text: Niuen dollari on Niuen saaren rahayksikkö. Niuen virallinen rahayksikkö on Uuden-Seelannin dollari, mutta Niue käyttää myös omaa valuuttaansa pääosin keräilijöiden tarkoitukseen. Se jakaantuu 100 senttiin.


title: FS Amiral Charner (1893)

text: Amiral Charner oli 1890-luvun alussa valmistettu Ranskan laivaston Amiral Charner -luokan panssariristeilijä.


title: FS Amiral Charner (1893)

text: Alus tilattiin Rochefortin laivastontelakalta ja sen köli laskettiin 15. kesäkuuta 1889 nimellä "Charner". Alus laskettiin vesille 18. maaliskuuta 1893 ja se nimettiin uudelleen "Amiral Charneriksi" 25. maaliskuuta 1895. Alus otettiin palvelukseen puoli vuotta myöhemmin 26. elokuuta.


title: FS Amiral Charner (1893)

text: Alus liitettiin palvelukseen otettaessa Välimeren laivueen 2. kevyeen viirikköön, josta se siirrettiin edelleen itäiselle Välimerelle. Aluksesta tuli 6. tammikuuta 1896 merisotakoulun lippulaiva ja sen alaisuudessa olivat "Latouche-Tréville" ja panssarikansiristeilijä "Suchet". Kymmenen kuukautta 20. lokakuuta myöhemmin alus palasi varsinaiseen palvelukseen.


title: FS Amiral Charner (1893)

text: Alus lähetettiin 10. helmikuuta 1897 Kreetalle ranskalaisen laivasto-osaston mukana suojaamaan länsimaiden etuja ja kansalaisia Kreikan ja Turkin välisessä sodassa. Se palasi marraskuussa 1898 Ranskaan ja se liitettiin 1. tammikuuta 1899 merisotakouluun yhdessä "Friantin" ja "Davoutin" kanssa. Alus liitettiin Brestiin sijoitettuun pohjoiseen laivueeseen ennen siirtoaan kesäkuun lopulla Touloniin. Kolme kuukautta myöhemmin alus palasi Brestiin, jossa se sijoitettiin reserviin.


title: FS Amiral Charner (1893)

text: Tammikuussa 1900 alus siirrettiin Rochefortin laivastontelakalle huoltoon. Alus lähti 26. kesäkuuta Brestistä ja se saapui Saigoniin 1. elokuuta. Alus tuki liittoutuneiden joukkoja poksarikapinan lopulla ennen paluutaan Touloniin 8. marraskuuta 1901. Pikaisen huollon jälkeen alus liitettiin 3. panssariristeilijäviirikköön 24. tammikuuta 1902. Se siirrettiin 15. tammikuuta 1903 Toulonissa reserviin ja alus sijoitettiin myöhemmin tykistökoululle. Alus sijoitettiin 13. toukokuuta 1910 Sudanlahdelle vartioalukseksi, mistä tehtävästä sen vapautti "Bruixin" heinäkuussa 1912. "Amiral Charner" palasi Ranskaan, jossa se huollettiin ennen reserviin siirtoa Bizertaan Tunisiaan.


title: FS Amiral Charner (1893)

text: Ensimmäisen maailmansodan alkaessa elokuussa 1914 alus palautettiin palvelukseen ja se määrättiin suojaamaan Marokon ja Ranskan välisiä saattueita yhdessä "Latouche-Trévillen" ja "Bruixin" kanssa. Marraskuussa alus siirrettiin Port Saidiin sijoitetun 3. laivueen 3. viirikköön, jonka tehtävänä oli tulittaa ottomaanien maavoimien asemia Syyriassa. "Amiral Charner" ajoi karille Dedegatchin edustalla 3. maaliskuuta 1915 ja italialainen risteilyalus "SS Bosnia" hinasi aluksen irti. Alus määrättiin elokuun lopulla valvomaan Tripolin Libanonissa ja Egyptin El Arishin saartoa taistelulaiva "Jauréguiberryn" ja panssarikansiristeilijä "Destréesin" kanssa. Alus osallistui 11.-12. syyskuuta 3000 armenialaispakolaisen pelastamiseen Orontesin pohjoispuolelta. Se osallistui "Jeanne d'Arcin" kanssa Kastelorizon miehitykseen 28. joulukuuta.


title: FS Amiral Charner (1893)

text: Alus oli matkalla Syyriasta Ruadin saarelta Port Saidiin, kun Saksan keisarikunnan laivaston sukellusveneen "U-21" laukaisema torpedo osui alukseen varhain aamulla 8. helmikuuta 1916. Alus upposi kahdessa minuutissa vieden mukanaan lähes koko miehistönsä. Viisi vuorokautta myöhemmin pelastettiin merstä aluksella olleista 428 miehestä yksi.


title: Pitcairnin dollari

text: Pitcairnin dollari on Pitcairnin saaren rahayksikkö, joka on sidottu Uuden-Seelannin dollariin. Se jakaantuu 100 senttiin. Pitcairnin virallinen rahayksikkö on Uuden-Seelannin dollari, mutta saari on lyönyt omaa valuuttaansa pääosin keräilytarkoitukseen.


title: Hygromysiini B

text: Hygromysiini B (CHNO) on aminoglykosideihin kuuluva antibiootti. Nykyään sitä käytetään pääasiassa eläinlääketieteessä sisäloisten häätöön.


title: Hygromysiini B

text: Hygromysiini B:tä eristettiin ensimmäisen kerran vuonna 1953 maaperän bakteerista "Streptomyces hygroscopicus". Myöhemmin myös samaan sukuun kuuluvan bakteerin "S. eurocidicus" on havaittu tuottavan samaa yhdistettä.


title: Hygromysiini B

text: Rakenteeltaan hygromysiini B on glykosidi ja koostuu kolmesta sokeri- tai aminosokerikomponentista. Sokerikomponenttina yhdisteen rakenteessa on D-taloosi, joka on sitoutunut 1→5-glykosidisella sidoksella aminosokereihin kuuluvaan hyosamiiniin ja muodostaa spirosyklisen rakenteen 2→1- ja 3→1-glykosidisilla sidoksilla toiseen aminosokeriin destomiinihappoon.


title: Hygromysiini B

text: Hygromysiini B liukenee hyvin veteen ja vesiliuos on lievästi emäksinen. Yhdisteessä on kaksi emäksistä aminoryhmää, joiden pK-arvot ovat 7,1 ja 8,8. Veden lisäksi yhdiste liukenee hyvin myös polaarisiin orgaanisiin liuottimiin kuten alkoholeihin. Hygromysiini B:n ominaiskiertokyky on +20,2 °.


title: Hygromysiini B

text: Hygromysiini B estää sekä grampositiivisten että gramnegatiivisten bakteerien ja eräiden eukaryoottien kuten sienten ja matojen proteiinisynteesiä. Yhdiste sitoutuu ribosomin 30S-alayksikön siirtäjä-RNA:n sitoutumiskohtaan stabiloiden siirtäjä-RNA:n ja ribosomin muodostamaa kompleksia. Tämän vuoksi translokaatio estyy ja solujen toiminta häiriintyy.


title: Hygromysiini B

text: Nykyään yhdistettä käytetään pääasiassa sikojen ja siipikarvan sisäloisten, kuten matojen häätöön. Monet bakteerit kykenevät kehittämään resistenssin sitä vastaan. Resistentit bakteerikannat koodaavat hygromysiini B:tä fosforyloivaa kinaasientsyymiä, joka inaktivoi yhdisteen. Ainetta biosyntetisoiva "S. hygroscopicus" fosforyloi destomiinihapon hydroksyyliryhmän, kun taas "Escherichia coli" -bakteerin entsyymi liittää fosfaattiryhmän hyosamiinin hydroksyyliryhmään.


title: Touat

text: Touat (myös "Tuwat") on keidasalue Adrarin maakunnassa Algerian Saharassa. Se on noin kaksisataa kilometriä pitkä kapea painauma, joka rajoittuu pohjoisessa Läntiseen Isoon Ergiin, lännessä Erg Chechiin, lounaassa Tanezrouftiin ja kaakossa Tadmaïtin tasankoon. Touatin pohjoispuolella sijaitsevat Gouraran keitaat. Alueen keskus on Adrarin kaupunki. Sen muut 11 kuntaa ovat Bouda, Fenoughil, In Zghmir, Ouled Ahmed Timmi, Reggane, Sali, Sbaa, Tamantit, Tamest, Tsabit ja Zaouiet-Kounta. Kunnissa on yhteensä 217 700 asukasta (vuonna 2011).


title: Touat

text: Alue on äärimmäisen kuiva ja sen luonnonvarainen kasvillisuus vähäistä. Elämän keitailla tekee mahdolliseksi pohjavesi, jota hyödynnetään perinteisen kastelujärjestelmän foggaran sekä nykyaikaisten vesipumppujen avulla. Asutus on keskittynyt kahteentoista linnoitettujen kylien eli ksarien ryhmään. Asuttuja ksareja on yhteensä 248.


title: Touat

text: Touatin varhaisimmat asukkaat olivat zenata-ryhmän berbereitä. Nykyään berberin kieli on lähes kokonaan väistynyt arabian tieltä. Keskiajalla keitaalla asui myös juutalaisia, joiden islaminuskoon käännytetyt jälkeläiset muodostavat mhadjiriyya-nimisen ryhmän. Kanta-asukkaiden joukossa on myös hartani-nimellä tunnettuja orjien jälkeläisiä. Uudempia tulokkaita ovat arabit.


title: Touat

text: Touat toimi keskiajalla Saharan ylittävän karavaanikaupan välietappina. Sen kautta kuljetettiin erityisesti Sudanista tuotuja mustia orjia. Alue kuului pitkään Marokon hallitsijoiden valtapiiriin.


title: Skinnarvik

text: Skinnarvik on kylä Kemiönsaaren kunnassa Varsinais-Suomessa. Se sijaitsee Kemiön saaren länsirannalla Norrlångvikenin eteläpuolella.


title: Skinnarvik

text: Skinnarvikissa toimi Skinnarvikin lasitehdas vuosina 1875–1934. Kylässä oli ennen Skinnarvikin suurtilan lisäksi paljon asutusta, koulu ja kauppa, mutta sittemmin alue siirtyi puolustusvoimille. Nykyisin kylä kuuluu puolustusvoimien suoja-alueeseen, jossa toimii Kemiön varikko-osasto. Vuonna 2009 kylän alueelle perustettiin 180 hehtaarin kokoinen luonnonsuojelualue.


title: Bertel

text: Bertel ja Bertil ovat pääasiassa pohjoismaissa esiintyviä miesten etunimiä.


title: Bertel

text:
Nimien Bertel ja Bertil alkuperästä on useita selityksiä. Ne ovat mahdollisesti muunnoksia apostoli Bartolomeuksen nimestä tai toisen selityksen mukaan johdettu nimestä Bert, joka on syntynyt lyhentymänä bert- loppuisista nimistä kuten Albert, Hubert tai Robert.
Kolmannen selityksen mukaan Bertil olisi muunnos saksalaisesta nimestä Berthold, joka merkitsee "loistavaa hallitsijaa".


title: Bertel

text: Suomessa nimi Bertel on Väestörekisterikeskuksen tietojen mukaan elokuuhun 2018 mennessä 2481 ja Bertil 1526 henkilölle. Bertelin ja Bertilin nimipäivä on suomenruotsalaisen kalenterin mukaan 24. elokuuta, joka on vahastaan ollut apostoli Bartolomeuksen muistopäivä.


title: Ikuinen rakkaus (vuoden 1994 elokuva)

text: Ikuinen rakkaus ("Immortal Beloved") on vuonna 1994 julkaistu elokuva, joka kertoo säveltäjä Ludwig van Beethovenista. Elokuvan lähtökohtana on Beethovenin jäämistöstä löytyvä kirje, jossa hän testamenttaa omaisuutensa ”ikuiselle rakkaudelleen”. Beethovenin ystävä Anton Schindler ryhtyy selvittämään ”ikuisen rakkauden” henkilöllisyyttä.


title: FS Bruix (1894)

text: Bruix oli 1890-luvun alussa valmistettu Ranskan laivaston Amiral Charner -luokan panssariristeilijä.


title: FS Bruix (1894)

text: Alus tilattiin Rochefortin laivastontelakalta ja sen köli laskettiin 9. marraskuuta 1891. Alus laskettiin vesille 2. elokuuta 1894 ja se otettiin palvelukseen 1. joulukuuta 1896.


title: FS Bruix (1894)

text: Koeajojen päätyttyä vuonna 1895 alus sijoitettiin Karibialle ja edelleen Kauko-Itään. Ensimmäisen maailmansodan alettua alus lähetettiin yhdessä "Surprisen" kanssa Afrikkaan valtaamaan Saksan hallinnassa ollut Kamerun. Vuonna 1916 alus osallistui Välimeren operaatioihin ja erityisesti Noemvrianan sulkuun.


title: Vilija Matačiūnaitė

text: Vilija Matačiūnaitė on liettualainen laulaja, lauluntekijä ja näyttelijä, joka edusti maataan vuoden 2014 Eurovision laulukilpailussa kappaleella ”Attention”.


title: Vilija Matačiūnaitė

text: Matačiūnaitė pyrki Liettuan edustajaksi Eurovision laulukilpailuun ensimmäistä kertaa vuonna 2005, jolloin hän sijoittui kansallisessa karsinnassa seitsemänneksi. Myöhemmin samana vuonna hän sijoittui toiseksi liettualaisessa "Kelias į žvaigždes" -kilpailussa. Vuonna 2011 hän tuli toiseksi kansainvälisessä Golden voices -laulukilpailussa Moldovassa ja voitti vuonna 2012 brittiläisen "Melange Factor" -kilpailun. Vuonna 2014 Matačiūnaitė pääsi Liettuan edustajaksi Eurovision laulukilpailuun, mutta hän sijoittui semifinaalissa yhdenneksitoista eikä päässyt finaaliin. Lisäksi hän sai viisufanien jakaman "Barbara Dex" -palkinnon kilpailun huonoimmasta asuvalinnasta.


title: FS Chanzy (1894)

text: Chanzy oli 1890-luvun alussa valmistettu Ranskan laivaston Amiral Charner -luokan panssariristeilijä.


title: FS Chanzy (1894)

text: Alus sai tilausvaltuutuksen 11. tammikuuta 1889 ja se tilattiin 18. joulukuuta Bordeauxista Chantiers et Ateliers de la Girondelta. Köli laskettiin tammikuussa 1890 ja alus laskettiin vesille 24. tammikuuta 1894 valmiina koeajoihin, joista ensimmäinen aloitettiin kaksi päivää myöhemmin. Alus otettiin palvelukseen koeajoihin 6. helmikuuta ja se lähti 8. helmikuuta Rochefortiin. Pitkällisten koeajojen aikana aluksella todettiin runsaasti puutteita ja se siirrettiin 6. joulukuuta reserviin, jona aikana sen kone- ja kattilahuoneissa havaitut viat tuli korjata. Se palautettiin palvelukseen 1. toukokuuta 1895 jatkamaan koeajoja, jotka tällä kertaa saatiin päätökseen. Alus otettiin palvelukseen 20. heinäkuuta 1895.


title: FS Chanzy (1894)

text: Palvelukseen oton jälkeen alus liittyi 16. elokuuta Välimeren laivueen 1. kevyeen viirikköön. Toukokuussa 1896 alus siirrettiin 4. kevyeen viirikköön. Se osallistui laivueen mukana purjehduksiin sekä vielä samana kesänä suureen sotaharjoitukseen. Elokuussa alus siirrettiin Toulonissa reserviin, jossa se oli vuoden lopun korjattavana. Alus palautettiin palvelukseen 28. joulukuuta, jolloin se aloitti jälleen koeajot.


title: FS Chanzy (1894)

text: Alus lähetettiin Karibialle ja Kauko-Itään. Se ajoi karille Indokiinassa 1907. Alus todettiin mahdottomaksi pelastaa ja se tuhottiin 30. toukokuuta.


title: Amiral Charner -luokka

text: Amiral Charner -luokka oli Ranskan laivaston 1890-luvulla rakennettu ja käyttöön otettu neljän aluksen panssariristeilijäluokka.


title: Jorma Rasinmäki

text: Jorma Matti Johannes Rasinmäki (s. 1956 Soini) on Seinäjoen kaupunginjohtaja. Rasinmäki on toiminut kaupunginjohtajan tehtävissä vuodesta 2005 lähtien. Rasinmäki aloitti toimintansa kunnallispolitiikassa vuonna 1979 toimiessaan kunnallisharjoittelijana Kurikan kaupungilla. 1980-luvulla hän toimi useissa luottamus- ja johtotehtävissä muun muassa Ähtärin kunnan taloussihteerinä ja Suomen lähetysseuran palveluksessa Etiopiassa Mekane Yesus -kirkon Hosainan hiippakunnan talouspäällikkönä.


title: Jorma Rasinmäki

text: Vuonna 1990 Rasinmäki siirtyi Jämsän kaupungin palvelukseen, missä hän toimi kaupunginkamreerina ja talousjohtajana vuosina 1990–1998. Tämän jälkeen Rasinmäki siirtyi Kauhajoen kunnan- ja kaupunginjohtajaksi vuosiksi 1998–2005. Vuonna 2005 Rasinmäki valittiin Seinäjoen kaupunginjohtajaksi.


title: Jorma Rasinmäki

text: Koulutukseltaan Rasinmäki on hallintotieteiden tohtori ja arvonimeltään kaupunkineuvos.


title: Arsenal de Rochefort

text: Arsenal de Rochefort oli Ranskan merivoimien vuonna 1665 perustettu telakalla varustettu tukikohta Rochefortissa Ranskassa. Tukikohta suljettiin vuonna 1926.


title: Arsenal de Rochefort

text: Joulukuussa 1665 Jean-Baptiste Colbert valitsi Rochefortin merivoimien sijoitus-, puolustus- ja täydennystukikohdaksi. Sataman linnoitti Ludvig XIV:n linnoituskomissaari Sébastien Le Prestre de Vauban. Vuosina 1666–1669 hallitsija valmistutti alueelle tuon ajan Euroopan pisimmän rakennuksen köydenpunomon "Corderie Royalen", jossa valmistettiin köysiä laivaston alusten takilointiin. Köydenpunonta lakkasi 1867 ja tukikohta suljettiin 1926.


title: FS Latouche-Tréville (1892)

text: Latouche-Tréville oli 1890-luvun alussa valmistettu Ranskan laivaston Amiral Charner -luokan panssariristeilijä.


title: FS Latouche-Tréville (1892)

text: Alus tilattiin le Havresta Société des Forges et Chantiers de la Méditerranéelta ja sen köli laskettiin 26. huhtikuuta 1890 yhtiön Gravillen telakalla lähellä le Havrea. Alus laskettiin vesille 5. marraskuuta 1892 ja se otettiin palvelukseen 6. toukokuuta 1895.


title: FS Latouche-Tréville (1892)

text: Alus palveli koululaivana ennen lähettämistään itäiselle Välimerelle Kreikan ja Turkin välisen sodan alettua. Ensimmäisen maailmansodan alkaessa alus siirrettiin Casablancaan. Lokakuussa 1914 alus osallistui Otranton saartoon, jonka jälkeen se operoi Bizerten ja Sardinian välissä ennen liittymistään amiraali Guèpratten laivasto-osastoon. Alus osallistui menestyksekkäästi Sukhumin pommitukseen.


title: FS Latouche-Tréville (1892)

text: Alus teki kaksi matkaa Dardanelleille ennen siirtoaan Thessalonikaan. Alus otti vuoden 1918 loppuun saakka osaa Kreikan saartoon, jonka jälkeen se palasi Touloniin.


title: FS Latouche-Tréville (1892)

text: Alus poistettiin palveluksesta 26. kesäkuuta 1920, jonka jälkeen se oli kelluvana hangaarina aina vuoteen 1925 saakka. Alus romutettiin 1926.


title: Vuoden 1814 peruskirja

text: Vuoden 1814 peruskirja () oli asiakirja, joka toimi Ranskan perustuslakina vuosina 1814–1830 ja muutettuna vuosina 1830–1848. Se teki Ranskasta perustuslaillisen monarkian ja takasi monien vallankumouksen jälkeen säädettyjen kansalaisvapauksien jatkumisen myös Bourbon-restauraation aikana.


title: Vuoden 1814 peruskirja

text: Kyseessä oli perustuslaki, jonka kuningas Ludvig XVIII antoi Ranskalle noustuaan valtaan Napoleonin kukistumisen jälkeen. Ludvig julkisti valtiosääntöesityksensä 26. huhtikuuta 1814 pian sen jälkeen kun oli palannut maanpaosta Englannista. Hän hylkäsi samalla vaihtoehtoisen valtiosääntöesityksen, jonka Talleyrandin johtama väliaikainen hallitus oli laatinut. Uusi peruskirja astui voimaan 4. kesäkuuta 1814. Se perustui brittiläisiin esikuviin ja oli selvästi vapaamielisempi kuin Napoleonin vuonna 1804 säätämä vuoden XII perustuslaki. Se kuitenkin suosi vallankumousta edeltäneiden poliittisten olojen palauttamista ja konservatiivista politiikkaa kannattaneita ylempiä säätyjä. Vuoden 1814 peruskirjan mukaan lainsäädäntövaltaa käytti kaksikamarinen parlamentti. Ylempi kamari eli päärien kamari muodostui kuninkaan nimittämistä ylhäisaateliin kuuluneista edustajista, alempaan eli edustajakamariin valittiin jäsenet vaaleilla. Rajoitettu äänioikeus oli sidottu varallisuuteen. Lakiehdotusten tekeminen oli kuninkaan nimittämien ministereiden yksinoikeus. Napoleonin aikana säädetyt siviililaki ja kansalaisoikeudet jäivät voimaan. Lisäksi peruskirja julisti katolisen kirkon Ranskan valtionkirkoksi ja vaati samalla myös muiden kirkkokuntien suvaitsemista.


title: Vuoden 1814 peruskirja

text: Restauraation alkuvuosina vahvan aseman parlamenttiin saaneet ultrarojalistit vaativat perustuslain kumoamista, mutta Ludvig XVIII päätti pitää siitä kiinni turvatakseen poliittisen vakauden. Hänen seuraajansa Kaarle X kuitenkin nimitti vuonna 1829 Jules de Polignacin johtaman ultrarojalistisen hallituksen, joka liberaalien heinäkuussa 1830 saaman vaalivoiton jälkeen päätti ruveta kaventamaan perustuslaissa turvattuja kansalaisoikeuksia. Heinäkuun ordonansseina tunnettujen säädösten oli tarkoitus peruuttaa lehdistönvapaus ja porvariston äänioikeus, mutta niiden julkistamisen seurauksena Ranskassa puhkesi heinäkuun vallankumous, joka kaatoi Bourbonien vallan. Uusi edustajainkamari teki sen jälkeen valtiosääntöön muutoksia, lakkauttaen sensuurin, laajentaen äänioikeutta ja keventäen katolisen kirkon valtionkirkon asemaa. Vuoden 1814 peruskirja säilyi muutettuna voimassa aina vuoteen 1848. Heinäkuun monarkian aikana se ei kuitenkaan ollut enää luonteeltaan kuninkaan myötämielisyydestä riippuvainen ”lahja kansakunnalle”, vaan parlamentin muutettavissa ollut normaali perustuslaki.


title: FS Pothuau (1895)

text: Pothuau oli 1890-luvun alussa valmistettu Ranskan laivaston panssariristeilijä.


title: FS Pothuau (1895)

text: Alus tilattiin le Havresta Société des Forges et Chantiers de la Méditerranéelta ja sen köli laskettiin tammikuussa 1893. Alus laskettiin vesille syyskuussa 1895. Alus miehitettiin koeajoja varten 19. syyskuuta 1896 ja se otettiin palvelukseen tammikuussa 1897.


title: FS Pothuau (1895)

text: Alus siirrettiin 17. huhtikuuta 1906 tykistökoululaivaksi l'Ecole d'application du tir à la mer'iin (EATM), jossa sitä käytettiin sekä henkilöstön koulutukseen että uusien järjestelmien testaamiseen.


title: FS Pothuau (1895)

text: Ensimmäisen maailmansodan alkaessa elokuussa 1914 alus oli Välimerellä, kunnes se vuonna 1915 lähetettiin valtaamaan Saksan Kamerunin Krivi. Alus suojasi vuosina 1916-1617 Egyptiä, josta se lähetettiin Saigoniin huollettavaksi. Alus palasi Touloniin vuonna 1918. Aluksen 194 millimetrin pääaseet poistettiin ja ne korvattiin kokeellisin ilmatorjunta-asein. Alus oli tämän jälkeen vuodesta 1919 alkaen jälleen tykistön koululaivana, mistä tehtävästä "Gueydon" vapautti aluksen. "Pothuau" poistettiin palveluksesta 12. kesäkuuta 1926 ja se poistettiin alusluettelosta 3. marraskuuta 1927. Alus myytiin romutettavaksi 25. syyskuuta 1929.


title: Little India (Singapore)

text: Little India on Singaporessa sijaitseva intialaisperäisen väestön asuttama kaupunginosa. Alueen asukkaat puhuvat äidinkielenään enimmäkseen tamilia.


title: Little India (Singapore)

text: Brittiläiset siirtomaaisännät toivat Singaporeen 1800-luvun alkupuolella intialaista työvoimaa. Palveluksen päätyttyä osa intialaisista päätti jäädä Singaporeen, ja heidän asutuksensa keskittyi Little Indian alueelle, sillä alue sopi hyvin maatalouteen ja karjankasvattamiseen. Nykyisin etnisesti intialaistaustaisia on Singaporessa 160 000, 6,5 % maan väestöstä.


title: Nashville (elokuva)

text: Nashville on Robert Altmanin ohjaama musiikkidraama vuodelta 1975. Elokuva seuraa 24:n henkilön elämää viiden päivän ajan countrymusiikin kotipaikassa, Nashvillessä.


title: Nashville (elokuva)

text: Elokuva voitti parhaan laulun Oscar-palkinnon (Keith Carradine - "I'm Easy"). Lisäksi se oli ehdolla paras elokuva ja paras naissivuosa (Lily Tomlin) -kategorioissa. Elokuva on voittanut lukuisia muitakin palkintoja, muun muassa Golden Globeja ja Baftoja.


title: Nashville (elokuva)

text: Elokuva valittiin vuonna 1992 Yhdysvaltojen kongressin kirjaston National Film Registryyn, johon kootaan esteettisesti, historiallisesti tai kulttuurisesti merkittäviä amerikkalaiselokuvia. "The New York Timesin" kriitikot valitsivat "Nashvillen" vuonna 2004 yhdeksi kaikkien aikojen tuhannesta parhaasta elokuvasta maailmassa.


title: Araeoscelis

text: " Araeoscelis " oli diapsideihin kuuluva suku, joka eli Permikaudella Pohjois-Amerikassa. Siihen kuuluvia lajeja olivat "A. gracilis" ja "A. casei". Suvun lajit olivat noin 60 cm pitkiä ja ne olivat hyönteissyöjiä. Araeoscelis muistutti ulkonäöltään nykyisiä liskoja.


title: Lynsey Sharp

text: Lynsey Sharp (s. 11. heinäkuuta 1990 Dumfries, Skotlanti) on skotlantilainen keskimatkojen juoksija, joka kilpailee 800 metrillä.


title: Lynsey Sharp

text:
Helsingin EM-kilpailuissa 2012 Sharp sijoittui alun perin toiseksi, mutta nousi voittajaksi, kun Jelena Aržakova kärysi dopingista ja tuli hylätyksi. Zürichin EM-kilpailuissa 2014 hän saavutti hopeaa. Hän saavutti hopeaa alle 23-vuotiaiden EM-kisoissa Ostravassa vuonna 2011 ja niin ikään hopeaa Skotlannin väreissä Kansainyhteisön kisoissa vuonna 2014. Rio de Janeiron olympialaisissa 2016 hän sijoittui kuudenneksi,
Lontoon MM-kilpailuissa 2017 kahdeksanneksi. Lontoon olympialaisissa 2012 ja Pekingin MM-kilpailuissa 2015 Sharp jäi semifinaaleihin, Portlandin MM-hallikisoissa 2016 alkueriin.


title: Lynsey Sharp

text: Sharpin ennätys 800 metrillä on 20. elokuuta 20165 Rio de Janeirossa juostu 1.57,69. Hän edustaa Edinburgh Southernia. Hänet on valittu Skotlannin vuoden yleisurheilijaksi vuosina 2011 ja 2012 ja hän on voittanut Ison-Britannian mestaruuden 800 metrillä vuosina 2012, 2014 ja 2015.


title: Trevor Rees-Jones

text: Trevor Rees-Jones (s. 3. maaliskuuta 1968 Rinteln, Länsi-Saksa), tunnetaan myös nimellä Trevor Rees, on brittiläinen henkivartija, joka loukkaantui vakavasti auto-onnettomuudessa Pariisissa 31. elokuuta 1997, jossa Walesin prinsessa Diana ja tämän miesystävä Dodi Al-Fayed sekä autonkuljettaja Henri Paul menettivät henkensä. Vakavan päävamman takia Rees-Jones ei muista paljoakaan tapahtuneesta. Hän toimi tuolloin Al-Fayedin henkivartijana. Saksassa syntynyt Rees-Jones palveli armeijassa vuodesta 1987. Hän on ollut kahdesti naimisissa, nykyinen avioliitto Ann Scottin kanssa alkoi vuonna 2003.


Yleisurheilun Euroopan-mestaruuskilpailut 2016 olivat järjestyksessään 23. yleisurheilun Euroopan-mestaruuskilpailut. Ne järjestettiin 6.–10. heinäkuuta 2016 Amsterdamissa, Alankomaissa. Kilpailupaikkana toimi Amsterdamin olympiastadion. Yleisurheilun EM-kilpailut järjestettiin Alankomaissa ensimmäistä kertaa.


title: Yleisurheilun Euroopan-mestaruuskilpailut 2016

text: Kisoissa oli 23 lajia. Kävelymatkoilla ei kilpailtu ja maraton oli korvattu puolimaratonilla, sillä samana vuonna olivat Rion kesäolympialaiset. Keihään- ja kiekonheiton karsinnat järjestettiin stadionin sijaan Museumplein-puistossa.


text: Kisojen maskottina on Adam-leijona, joka on nimetty kisakaupunkia mukaillen.


text: Suomessa kisat televisioi Yle sekä Eurosport.


text: Isäntämaa


text: Venäjä ei osallistunut, koska se oli IAAF:n päätöksellä (marraskuu 2015) suljettu pois kansainvälisestä yleisurheilusta systemaattisen dopingin käytön takia.


title: Lasse Männikkö

text: Lasse Männikkö (s. 23. helmikuuta 1974 Lapua) on entinen suomalainen jalkapalloilija. Hän oli pelipaikaltaan vasen laitapuolustaja, joka tuli tunnetuksi nopeudestaan.


title: Lasse Männikkö

text: Männikkö oli Sepsi-78:n kasvatteja. Hän debytoi seuran edustusjoukkueessa Kakkosessa kaudella 1994. Hän edusti kasvattajaseurassaan yhteensä neljän kauden ajan, kunnes siirtyi kaudeksi 1998 Tampereen Peli-Poikiin. Yhden Tampereella vietetyn vuoden jälkeen Männikkö palasi takaisin kotipaikkakunnalleen Ykkösessä pelanneeseen TP-Seinäjokeen. Kolmen kauden aikana hänen vastuunsa joukkueessa kasvoi ja viimeisenä vuotenaan hän pelasi joka ottelun yhtä lukuun ottamatta avauksessa TP-Seinäjoen sijoittuessa sarjassa kolmanneksi.


title: Lasse Männikkö

text: Kaudeksi 2002 Männikkö siirtyi Veikkausliigaan nousseeseen FF Jaroon yhdessä joukkuetoverinsa Chris Cleaverin kanssa. Hän teki pääsarjadebyyttinsä 28. huhtikuuta pelatussa ottelussa FC Jazzia vastaan. Peliaika kesällä jäi vähäiseksi, mutta loppuvuodesta Männikkö nousi avauskokoonpanoon ja vakuutti jatkosopimuksen arvoisesti. Toisella kaudellaan hän oli vakionimi Jaron kokoonpanossa, pelaten lähes jokaisessa ottelussa. Solmittuaan yksivuotisen jatkosopimuksen Männikkö pelasi vielä kolmannen kauden Jarossa. Pääsarjatasolla hän esiintyi yhteensä 52 ottelussa ja teki yhden maalin.


title: Lasse Männikkö

text: Liigauransa lopetettuaan Männikkö solmi alkuvuodesta 2005 kaksivuotisen sopimuksen entisen seuransa TP-Seinäjoen kanssa. Kaudella 2007 hän sai täyteen yhteensä 100 ottelua seuran edustusjoukkueessa. Kaudella 2008 Männikkö pelasi Gamlakarleby Bollklubbissa. Vuosina 2011–2012 hän oli mukana nostamassa Seinäjoen Jalkapallokerhon reservijoukkuetta Nelosesta Kakkoseen ja esiintyi myös Suomen Cupin pikkufinaalissa.


title: Lasse Männikkö

text: Jalkapallon ulkopuolella Männikkö on toiminut Tampereen Teatterissa eri tehtävissä vuosina 1996–2002 ja vuodesta 2008 eteenpäin. Vuonna 2014 hänet palkittiin Eino Salmelaisen säätiön tunnustuspalkinnolla työstään näyttämöpäällikkönä. Lisäksi hän on toiminut toisena lavastajana elokuvassa "Kummeli V" sekä apulaislavastajana elokuvassa "Herra Heinämäki ja Leijonatuuliviiri".


title: Luettelo Seinäjoen kaupunginosista

text: Luettelo Seinäjoen kaupunginosista ja niiden väkiluvuista.


title: Kansainyhteisön kisat 2014

text: Kansainyhteisön kisat 2014 olivat järjestyksessään 20. Kansainyhteisön kisat. Ne järjestettiin Skotlannin Glasgow’ssa 23. heinäkuuta – 3. elokuuta 2014. Glasgow voitti valintaprosessissa Nigerian pääkaupungin Abujan äänin 47-24.


title: Kansainyhteisön kisat 2014

text: Kisoihin osallistui 4 947 urheilijaa 71 Kansainyhteisön jäsenmaasta. Kisojen mitalitaulukon voitti Englanti 174 mitalillaan ennen Australiaa (137) ja Kanadaa (82). Mitalitaulukon kärkisija oli ensimmäinen Englannille sitten vuoden 1986 kisojen. Avajaisseremonia järjestettiin Celtic Parkilla ja päättäjäisseremonia Hampden Parkilla. Kilpailut olivat suurin ikinä Skotlannissa järjestetty urheilutapahtuma.


title: Kansainyhteisön kisat 2014

text: Kisoissa kilpailtiin seuraavissa urheilulajeissa:


title: Erikoisagentti Oso

text: Erikoisagentti Oso on The Walt Disney Companyn tuottama lastenohjelma. Se kertoo Oso-nallesta, joka on agentti, ja tämä saa joka jaksossa tehtävän auttaa jotain lasta jossain arjen askareessa, kuten esim. salaatin teossa. Osolla on myös muita agenttiystäviä. Sarjaa on esittänyt Suomessa Nelonen ja Disney Junior.


title: Ruohonjuuritasolla

text: Ruohonjuuritasolla ("Minuscule") on ranskalainen Helene Giraudin ja Thomas Szabon luoma lastenohjelma, joka kertoo ötököistä. Sarjan ötökät on luotu digitaalisesti ja siirretty todelliseen ympäristöön. Sarjassa ei puhuta lainkaan, sillä ötökät ääntelevät kaikki omalla tavallaan. Ohjelma on kuvattu ranskalaisen luonnonpuiston maisemissa. Sarjan jaksot ovat lyhyitä, vain noin 2–7 minuutin mittaisia. Sarjassa näytetään harvoin ihmisiä, yleensä korkeintaan heidän jalkojaan. Sarjasta on tehty 183 jaksoa, jotka on julkaistu myös DVD:llä. Sarjaa on Suomessa esittänyt Yle TV2 ja Yle Teema & Fem.


title: Ruohonjuuritasolla

text: Vuonna 2013 sai ensi-iltansa animaatiosarjan pohjalta tehty elokuva, "Minisankarit: Ruohonjuuritasolla (Minuscule: Valley of the Lost Ants)."


title: Ruohonjuuritasolla

text:
Sarjan merkittävimmät hahmot:
Muita sarjassa harvemmin nähtyjä hahmoja ovat perhoset, toukat, tuhatjalkaiset, etanat, mehiläiset ja ampiaiset.


title: Ruohonjuuritasolla

text: 15. elokuuta 2014 sai Suomen ensi-iltansa elokuva "Minisankarit: Ruohonjuuritasolla". Siinä nuori siipirikko leppäkerttu joutuu keskelle kahden muurahaisheimon sokerirasiasta syttynyttä sotaa.


title: Ruohonjuuritasolla

text: Ruohonjuuritasolla-sarjasta on julkaistu Suomessa yhteensä viisitoista DVD:tä ja kaksi boksia.


title: Victor Hartwall

text: Victor Hartwall (s. 27. lokakuuta 1800 Turku - 8. elokuuta 1857 Helsinki) oli suomenruotsalainen liikemies, filosofian tohtori ja vuorimestari. Hän perusti Helsingin Hartwallin juomatehtaan vuonna 1832 yhdessä Adolf von Bonsdorffin kanssa. He aloittivat valmistamalla kivennäisvettä. Bonsdorffin kuoltua vuonna 1839 Victor osti Hartwallin etuoikeuden ja nimesi sen omalle nimelleen.


title: Victor Hartwall

text: Hartwall oli perheen ainoa lapsi. Jo lapsesta saakka hän oli kiinnostunut tieteellisistä kokeiluista. Tämän vuoksi hän alkoi opiskella kemiaa ja vuonna 1824 hänet nimitettiin dosentiksi Turun akatemiaan (nyk. Turun yliopisto). Victor jatkoi opiskeluitaan Uppsalan yliopistossa ja vuonna 1829 hän siirtyi Helsingin yliopistoon, jossa hän jatkoi opiskeluitaan aina vuoteen 1833 asti.


title: Victor Hartwall

text: Victor meni naimisiin vuonna 1830 ruotsalaissyntyisen Carolina Fredrika af Stenhofin kanssa. He saivat kaksi lasta, Karl Viktorin ja August Ludvigin. Victor Hartwall kuoli vuonna 1857 Helsingissä.


title: Yunnanosaurus

text: Yunnanosaurus (nimen merkitys: "Yunnanin lisko") oli varhaisjurakaudella 201–189 miljoonaa vuotta sitten elänyt kasvinsyöjädinosaurus. Siitä tunnetaan kaksi lajia: "Y. huangi" ja "Y. youngi". "Yunnanosauruksen" fossiileita on löydetty Kiinasta, Yunnanin maakunnasta.


title: Yunnanosaurus

text: "Yunnanosaurus" on yksi myöhäisimpiä eläneitä prosauropodeja. "Yunnanosauruksen" lähin sukulainen näyttää olleen toinen aasialainen prosauropodi, "Lufengosaurus".


title: Yunnanosaurus

text: Laji "Y. huangi" tunnetaan kahdesta kallosta ja yli 20 yksilön jäänteistä. Laji "Y. youngi" tunnetaan yhdestä osittaisesta luurangosta. Holotyyppi on osittainen luuranko, josta puuttuu kallo ja palasia etu- ja takajaloista.


title: Yunnanosaurus

text: Toisen "Yunnanosaurus"-lajin nimeltään "Y. robustuksen" ajatellaan nykyään yleisesti kuuluvan tyyppilajiin "Y. huangi". Tämä johtuu siitä, että aikaisemmin näiden kahden lajin jäänteiden uskottiin kuuluvan eri lajeihin, mutta nykyään näiden kahden lajin jäänteiden uskotaan koostuvan yhden lajin eri kasvuvaiheissa olleista yksilöistä.


title: Yunnanosaurus

text: "Yunnanosaurus" tarkoittaa "Yunnanin liskoa". Nimi tulee Kiinassa sijaitsevasta Yunnanin maakunnasta. Toisen lajin, "Y. huangin", tieteellinen nimi "huangi" tulee Huangchiatienin alueesta.


title: Yunnanosaurus

text: "Yunnanosaurus huangin" pituus oli arviolta enintään seitsemän metriä, korkeus lonkan kohdalta enintään kaksi metriä ja paino enintään 700 kilogrammaa. "Yunnanosaurus youngin" pituus oli arviolta noin 13 metriä. Vuonna 2007 löydetty "Y. youngi" oli kooltaan melkein kaksi kertaa suurempi kuin tyyppilaji "Y. huangi". Myöhemmin eläneen "Y. youngin" suurempi koko on selvä osoitus siitä, miten sauropodomorfit kehittyivät ensimmäisiksi sauropodeiksi.


title: Yunnanosaurus

text: "Yunnanosaurus" oli rakenteeltaan hoikka. Sillä oli pitkä kaula ja häntä. Hampaat olivat samankaltaiset kuin sauropodeilla. "Yunnanosaurus" saattoi olla ensisijaisesti neljällä jalalla liikkuva, mutta analyysien perusteella "Yunnanosaurus" ei liikkunut vakituisesti neljällä jalalla, vaan se saattoi pystyä vähintään nousemaan takajaloilleen.


title: Yunnanosaurus

text: Mahdollisia uhkia "Yunnanosaurukselle" ovat saattaneet olla teropodeihin kuuluneet dilophosauridit, kuten "Sinosaurus".


title: Eugene Jeter

text: Eugene "Pooh" Jeter III (, s. 2. joulukuuta 1983 Los Angeles, Kalifornia) on yhdysvaltalais-ukrainalainen koripalloilija, pelipaikaltaan pelintekijä.


title: Eugene Jeter

text: Jeteriä ei varattu NBA:han . Pelattuaan NBA:n kehitysliigassa hän siirtyi Eurooppaan ja pelasi muun muassa Espanjan pääsarjassa. Kaudella 2010–2011 Jeter pelasi NBA:ta Sacramento Kingsin joukkueessa 4,1 pisteen ja 2,6 syötön ottelukohtaisilla keskiarvoilla.


title: Eugene Jeter

text: Jeter on saanut Ukrainan kansalaisuuden, ja hänen johdollaan Ukrainan maajoukkue sijoittui vuoden 2013 EM-kilpailuissa kuudenneksi ja selviytyi ensimmäistä kertaa MM-kilpailuihin.


title: Eugene Jeter

text: Jeterin sisko Carmelita Jeter on pikajuoksun olympiavoittaja.


title: Uinnin pitkän radan Euroopan-mestaruuskilpailut 1987

text: Uinnin pitkän radan Euroopan-mestaruuskilpailut järjestettiin vuonna 1987 18. kertaa. Kilpailut pidettiin Ranskan Strasbourgissa 16.–23. elokuuta. Kilpailujen järjestäjänä toimi Euroopan uimaliitto LEN. Kilpailulajeina olivat uinti, uimahypyt, taitouinti ja vesipallo.


text: Isäntämaa


title: Björn Springfeldt

text: Björn Eric Springfeldt (s. 30. huhtikuuta 1941) on ruotsalainen museonjohtaja. Hän työskenteli Tukholman Nykytaiteen museon johtajana vuosina 1989–1996.


title: Björn Springfeldt

text: Springfeldt astui 1989 Olle Granathin seuraajaksi Nykytaiteen museon johtajana. Hänen aikanaan suunniteltiin uusi museorakennus Skeppsholmenille, ja vuodesta 1994 hänen eroonsa saakka oli toiminta sijoitettuna tilapäisiin tiloihin Vasastanin raitiovaunuhalleihin. Hänen kaudellaan järjesti museo muun muassa Per Kirkebyn, Lee Jaffen, Kiki Smithin, Robert Mapplethorpen ja Bill Violan näyttelyt. Museon vanhojen tilojen viimeinen näyttely oli hyvin laaja saksalaisen taidemaalarin Gerhard Richterin tuotannon näyttely. Hänen viimeisiä työtehtäviään oli neuvottelu Irving Pennin kanssa sadan valokuvan lahjoituksesta. Lahjoituksen tuloksen syntyi myös Raitiovaunuhallien viimeisiin kuulunut näyttely, ennen kuin museo 1996 virkaan astuneen uuden johtajan David Elliott aikana siirtyi uusiin tiloihin.


title: Björn Springfeldt

text: Springfeldt on eläkkeelle siirtymisensä jälkeen kuratoinut muun muassa Olli Lyytikäisen näyttelyn, jonka tuotti ruotsalainen Nordiska Akvarellmuseet ja joka on pienempänä esillä Salon taidemuseossa 28. syyskuuta 2014 asti.


title: Duudsonit Activity Park

text: Duudsonit Activity Park on Seinäjoella sijaitseva huvipuisto, joka avattiin 3. elokuuta 2014. Puiston viralliset vihkiäiset pidettiin 11. elokuuta 2014. Puiston perustivat stunttiryhmä Duudsonit.


title: Duudsonit Activity Park

text: Puisto on tarkoitettu liikunnalliseen käyttöön. Siellä voi muun muassa parkourata, ajaa polkuautoilla, rullalautailla ja hyppiä trampoliinilla.


title: Duudsonit Activity Park

text: Lokakuussa 2017 avattiin toinen Duudsonit Activity Park Espoon kauppakeskus Isoon Omenaan.


title: Ashante Johnson

text: Ashante Johnson (s. 12. toukokuuta 1976) on yhdysvaltalainen aktiiviuransa lopettanut koripalloilija.


title: Ashante Johnson

text: Johnson aloitti yliopistouransa pelaajana Utahissa samoihin aikoihin Hanno Möttölän kanssa. Peliajan puutteessa hän siirtyi Kaliforniaan ja sieltä Kansasin yliopistoon vuosiksi 1998–2000. Johnson kävi Ranskassa Dijonin testattavana, muttei saanut sopimusta. Hän palasi Yhdysvaltoihin ja pelasi erinäisissä kiertuejoukkueissa. Lisäksi hän pelasi San Diegossa kuusi ABA-ottelua. Elokuussa 2011 hän teki pelaajasopimuksen suomalaisen Pyrbasketin kanssa. Pyrbasketissa Johnson voitti runkosarjan korikuninkuuden (25,77 pistettä/ottelu) ja oli myös pudotuspelien tehokkain korintekijä (30,33 pst/ottelu). Runkosarjassa Johson otti lisäksi 10,5 levypalloa ottelua kohden.


title: Ashante Johnson

text: Kaudella 2001–2002 Pyrbasket osallistui myös Pohjois-Euroopan liigan haastesarja NEBL Challenge Cupiin, jossa se selviytyi ainoana suomalaisjoukkueena jatkoon alkulohkovaiheesta. Johnson lukeutui sarjan parhaisiin pisteidentekijöihin ja otti Final Four -ottelussa Norrköping Dolphinsia vastaan 27 pisteen lisäksi 23 levypalloa. Pyrbasket sijoittui NEBL Challenge Cupissa lopulta kolmanneksi.


title: Ashante Johnson

text: Pyrbasketin jälkeen Johnson pelasi muun muassa Tšekissä, Portugalissa ja Israelissa.


title: Mark English

text: Mark English (s. 18. maaliskuuta 1993 Letterkenny, Irlanti) on irlantilainen keskimatkojen juoksija, joka kilpailee 800 metrillä. Siinä Englishin ennätys on vuonna 2013 Lontoossa juostu 1.44,84. Hallissa hän on juossut Irlannin ennätyksen 1.46,82 (2014). Hän edustaa St. Eunan's Letterkennyä.


title: Mark English

text: English voitti pronssia vuoden 2014 EM-kisoissa Zürichissä ajalla 1.45,03. Hän oli mukana myös 2013 MM-kisoissa Moskovassa, mutta jäi tuolloin alkueriin. Pekingin MM-kilpailuissa 2015 ja Rio de Janeiron olympialaisissa 2016 hän karsiutui välierissä, Lontoon MM-kilpailuissa 2017 alkuerissä.


title: Mark English

text: Vuonna 2015 English saavutti hopeaa 800 metriltä sisäratojen EM-kilpailuista Prahasta ajalla 1,47,20. Sopotin MM-hallikilpailuissa 2014 hän karsiutui alkuerissä.


title: Ruel Fox

text: Ruel Adrian Fox (s. 14. tammikuuta 1968 Ipswich, Englanti) on englantilainen entinen jalkapalloilija, pelipaikaltaan keskikenttäpelaaja. Fox edusti vuosien 1986–2002 aikana Norwich Cityä, Newcastle Unitedia, Tottenham Hotspuria ja West Bromwich Albionia.


title: Ruel Fox

text: Fox nousi ensimmäisen kerran Norwich Cityn edustusjoukkueeseen kaudella 1986–1987. Fox ei ensimmäisinä vuosina saanut kovinkaan paljon peliaikaa Norwich Cityn joukkueessa vaan oli lähinnä vaihtomiehen roolissa. Vasta Valioliigan historian kautta aikain ensimmäisellä kaudella 1992–1993 Fox nousi suurempaan rooliin Norwichissa. Fox pelasi lähinnä laitalinkkinä, ja tuli tunneksi nopeudestaan ja hyvistä keskityksistään. Kausi sujui seuralta erinomaisesti, sillä Norwich johti Valioliigaa valtaosan kaudesta, kunnes viimeisillä kierroksilla putosi kolmannelle sijalle. Valioliigan ensimmäisen mestaruuden voitti Manchester United. Seuraavalla kaudella 1993–1994 Norwich pelasi hyvin UEFA Cupissa mutta Valioliigassa joukkueen peliesitykset olivat heikompia. Tammikuussa Norwichin manageri Mike Walker siirtyi kesken kauden Evertonin manageriksi. Helmikuussa 1994 Ruel Foxin ura Norwich Cityssä päättyi, kun hänet myytiin Newcastleen 2,25 miljoonalla punnalla.


title: Ruel Fox

text: Fox ehti pelata loppukaudella 1993–1994 neljässätoista Newcastlen ottelussa tehden kaksi maalia. Kauden päätteeksi Newcastle sijoittui Valioliigassa kolmanneksi ja selviytyi Uefa Cupiin. Seuraavalla kaudella 1994–1995 Ruel Fox kuului Newcastlen vakiokokoonpanoon. Kausi sujui Foxin osalta erinomaisesti ja hän kuului Newcastlen tärkeimpiin pelaajiin. Fox teki kauden aikana yhteensä kymmenen liigamaalia. Kesäkuussa 1995 Newcastle hankki ranskalaisen keskikenttäpelaaja David Ginolan. Siirron jälkeen kilpailu keskikentän pelipaikosta koveni ja Ruel Foxin peliaika pieneni. Lokakuussa 1995 Tottenham Hotspur Foxin ura Newcastlessa päättyi, kun Tottenham Hotspur osti Fox Newcastlesta 4,25 miljoonalla punnalla.